text:
For Davôtri
For Davôtri[1] (la variant locâl e dîs lu For oben For Davùatri, par antîc cognossût ancje come cure di Sorepuints) al è un comun inte Cjargne, che al dì di vuê al fâs part de provincie di Udin e al à 732 abitants.
GjeografieModifiche
Il paîs al è logât a 888 m tal Cjanâl di Guart, inte Cjargne, e al è l'ultin paîs dal Friûl-Vignesie Julie prime di jentrâ in Venit tal comun di Sapade. Lis sôs frazions a son:
- For (Cjâflûc, 888 m)
- Davùatri (907 m)
- Frassenêt (1089 m)
- Sighiet (1121 m)
- Culine Piçule (1200 m)
- Culine (1250 m)
A son po di zontâ a chescj lis localitâts di
- Plans di Luce (1036 m)
- Pierabec, dulà ch'al è logât il stabiliment di imbutiliament de aghe Gote di Cjargne (Goccia di Carnia).
StorieModifiche
Probabilmentri For Davôtri al nassè in graciis da lis minieris di fiâr, ram e aur che a si cjatavin dongje il paîs, e al somee che il non For al vegni propite da la presince dai antîcs fors par fondi i minerâi tirâts fûr da la Navanze e da la Davôtri. Salacor il non di Davôtri invezit al ven dal latin ab ultra, di là da l'aghe (la aghe e jere che dal Dean).
La storie di For e va daûr di chê dal Friûl: al fasè part dal patriarcjât di Aquilee fin al 1420, an in cui il patriarcjât al fo concuistât de Republiche di Vignesie. Cul tratât di Cjampfuarmit, il paîs al passà sot l'imperi austro-ongjarês, par tornâ a la Italie tal 1866, daspò la tierce vuere di indipendence. Te prime vuere mondiâl, jessint che il paîs al si cjatave in zone di vuere, la popolazion e fo menade vie e il paîs al fo bombardât dai austriacs. Dilunc la seconde vuere mondiâl, daspò da l'armistizi dal 8 di setembar, tes monts di For operarin i partesans ch'a cumbaterin cuintri i Cosâcs, rivâts in paîs tal 1944, e i todescs, ch'a bombardarin For e la frazion di Sighiet. Tal 1966 il comun al fo devastât di une tremende montane.
Di viodiModifiche
- Glesie di Sant Lurinç a For
- Glesie di Sant Zuan Batìste a Frassenêt
- Museu etnografic "Ce muot che erin"
- Lâc di Bordàlie (1.750 m)
- Lâc di Volaie (1.951 m)
CultureModifiche
LengheModifiche
A For Davôtri, tal mût di Rigulât, si fevele un furlan une vore particolâr,cul lis peraulis che finissin cun la "o".
Fiestis e acjadiments impuartantsModifiche
- Tir des Cidulos (pasche)
- Fieste di San Lurinç, (ai 10 di Jugn)
- Fieste des pomos di bosc (Lui)
- Stafete dai trê rifugjos (Avost)
Aministrazion comunâlModifiche
- Sindic: Manuele Ferrari
- Numar dal comun: 0433/72052/1
- Pueste eletroniche dal comun: segretario.forni-avoltri@eell.regione.fvg.it


c: text/html

text:
Pieri, di lavôr, al veve fat il camionist dute la vite. Sù e jù pes stradis d’Italie, fintremai tal Meridion. Di dì, di gnot e, salacor, ancje di sabide e domenie che lui al podeve cori parvie che al puartave mangjative deteriorabile. Rivât a lâ in pension, al veve decidût di gjoldisi, tal cuiet, la sô cjasute e, di jê, come i gjats cjastrâts, no si slontanave mai. Al cjatâve simpri di ramenâ tal so blec di zardin e, soredut tal ort che, a dî la veretât, nol jere masse sflandorôs. Pieri nol veve mai lavorât di contadin e, in plui, i mancjavin lis buiacis par coltâ. Ma, vûstu par cûl, vûstu parvie che jere le anade buine mandade dal Signôr, alc di bon al rivave simpri a saltâ fûr. In chel an, al veve un strop di verzeravis che i cressevin sot dai voi. Neancje a dîlu, Pieri i deve un cuc matine e sere e, in chê dì che i veve vignude a mancjâ une, si veve inrabiât cu la femine che, tal cjoile sù, no i veve domandât consei.”Jo no ài cjolt sù nuie” i veve rispuindût Mariute. “Alore al sarà stât il plevan” al veve zontât Pieri che al rispuindeve simpri cussì di cuant che, in paîs, Jolande e spietave un frut e no si saveve di cui ch’al jere. E, par dut il dì, cunvint che la femine no ja le ves contade juste, al cirive di dâsi une reson. Fin tal doman cuant che, di verzerave, e mancjave une altre. Alore, al jere clâr che al zirave un lari e bisugnave fai la paisse par cjapâlu. Ma lis gnots a jerin lungjis di passâ. Pieri, dopo vê sossedât a lunc, si indurmidive e il lari, cuasi a sfidâlu, al passave, ogni doi dîs, a cjoli sù une sole verzerave par podê gustâle simpri frescje. Cui podevial jessi? Pieri al jere sigûr che al jere Milio, un so vicin di cjase che al cognoseve l’ort e nol viodeve la ore di brincâlu par cjapâlu a pidadis tal cûl fin a comedâzi lis emoroidis. Ma il lari al jere plui svelt di lui e in chê matine che e jere sparide ancje le ultime verzerave, Pieri al jere deventât osteôs ancje cun Mariute che no veve nissune colpe. Par furtune, cjalant fûr dal barcon, si veve straviât viodint, di lontan, une bale che e vongolaveve su le aghe dal flum, che al coreve insom dal ort. Subit al veve pensât di cori, cu la cjane di pescje, a cirì di trâile a rive par puartâle a so nevôt. Rivât, asedant, sul puest, al veve viodût che la robe che i veve someât jessi une bale e jere la sô ultime verzerave e, daûr di jê, a jere une nutrie che le sburtave. Par no jessi cojonât in saecula saeculorum, come ch’al diseve il plevan in glesie, Pieri al jere jentrât in cjase e al veve dit:” Pecjât, no ài rivât a cjapâ la bale e pazience pes verzeravis. Lis varâ gjoldudis cualchidun che al veve plui bisugne di nô”. E Mariute no je mai rivade a capì cemût mai che, dopo tante rabie patide, il so om al vedi perdonât, cussì di colp, al lari e nol vedi plui nomenât lis verzeravis.
di Franco Vigo

robotstxt: allowed

filter: keep


text:
Folkest: trentenûf edizions di un festival che al esplore lis musichis e lis culturis dal mont
39e edizion – dai 22 di Jugn ai 27 di Lui
Passe sessante i apontaments complessîfs pe edizion 2017, in partence joibe ai 22 di jugn a Vile di Flum (parc de cjase dal student, aes 21.15) cul conciert dai Heron Valley, band folk scozese di Argyll, che dopo un tour in dut il ream unît e rive pe prime volte in Italie. Il grup al repliche a S. Zuan dal Landri (vinars ai 23 aes 20.30) e a Cjaselis (Mortean) sabide ai 24 aes 21.15. Grande spiete, miercus ai 28 a Montreâl, par un dai concierts “top” de edizion cun Enzo Avitabile cul so acoustic world, un tour che al torne a proponi in clâf acustiche in tercet la sô grande produzion discografiche. Tra i artiscj dal istât dal 2017 di Folkest, che al va indevant fin ai 27 di lui che al ven, ancje Teresa De Sio, Ray Wilson, Ron, I Fairport Convention, il cjantautôr Maldestro e tancj altris.
grande conclusion ai 27 di lui cun Abdullah Ibrahim al parc di Vile Manin
A vegnin di ogni bande dal mont i artiscj che, come ogni Istât e cence interuzion dal 1979, a animaran i tancj palcs di Folkest, il festival principâl e che al va indevant di plui agns, che al esplore lis musichis e lis culturis dal mont, cuntune schirie di concierts programâts intun totâl di 24 placis dal Friûl – Vignesie Julie (tra chescj Udin, Spilimberc, Vile Manin, Tumieç) ’fin a tocjâ Cjaudistrie e la Slovenie.
In partence cheste 39e edizion cun artiscj tant diferents tra di e un festival di cos pensât par valorizâ dute la musiche che e sa dâ vôs aes lidrîs culturâls di cualsisedi bande dal mont. Si partìs joibe ai 22 di Jugn a Vile di Flum (aes 21.15, parc de Cjase dal student) cu la band folk/tradizionâl scozese Heron Valley, componude di sîs elements – violin, armoniche, cuarnamuse scozese, tin whistle, ghitare, piano, vôs, bas, banjo e batarie – che e à vût un svelt e fuart impat ’su la sene musicâl tradizionâl dal paîs di origjin. Dopo di un tour che al à tocjât dut il Ream Unît, a rivin cumò pe prime volte in Italie. Si repliche te Grote di S. Zuan dal Landri vinars ai 23 e a Cjasielis (Mortean) sabide ai 24 di Jugn.
Dopo il focus dal an passât, incentrât ’su la Sardegne, Folkest i fâs onôr ae musiche popolâr taliane movintsi chest an ’su la citât di Napoli. A vuidâ la liste dai artiscj partenopeus presints chest an il grant Enzo Avitabile, un artist che al cjante il Sud e lis perifariis dal mont: no dome lûcs gjeografics, ma un stât dal anim e de cundizion umane. Vincidôr resint di ben doi Premis David di Donatello pe miôr colone sonore e pal miôr toc dal film rivelazion dal an, “Indivisibili” di De Angelis, Avitabile si esibirà a Montreâl ai 28 di Jugn (za viertis on line lis prevenditis ’sul sît folkest.com), intune formazion inedite in tercet che e torne a proponi in clâf acustiche i siei plui grancj ’sucès. Intal tour “Acoustic world”, o tornarìn a scoltâ tocs storics intune version intime e emozionâl che e esalte il so lengaç musicâl une vore personâl, une cifre origjinâl che lu à fat deventâ un dai riferiments mondiâi de “World Music”. Avitabile al à colaborât cun cualchi zigant de musiche mondiâl (di James Brown a Tina Turner e Marcus Miller, dome par fâ cualchi non) e cun artiscj de sô tiere, tant che Pino Daniele e Edoardo Bennato.
Il focus partenopeu al viôt ancje la presince di Teresa De Sio cuntun grant omaç a Pino Daniele, in program a Cjaudistrie ai 21 di Lui. Domenie ai 2 di Lui invezit, a Tumieç, in doi dîs di concierts organizâts tes zornadis dal prin e dai 2 di Lui cun Nuova Pro Loco Tolmezzo, e montarà ’sul palc une vôs partenopee zovine, il cjantautôr Maldestro, pardabon un enfant prodige, artist talentuôs tant intal teatri (come atôr, regjist e dramaturc al à vinçût tancj premis di une vore zovin) che inte musiche: al rive secont ae Targhe Tenco tant che miôr album di esordi e secont inte sezion gnovis propuestis dal ultin Festival di Sanremo, vincint il premi de critiche “Mia Martini”. A Tumieç ancje Nobraino e Doro Gjat.
Nol mancjarà te 39e edizion di Folkest il mont de cjançon anglosassone cui princips e inventôrs dal folk-rock britanic, i Fairport Convention, ai 10 di Lui a Spilimberc, e la vôs e front man dai Genesis, un dai grups plui impuartants e inovatîfs de storie dal rock progressîf, Ray Wilson, in conciert simpri a Spilimberc, ai 11 di Lui. Spazi ancje pes gnovis frontieris dal folk-metal, cui lombarts Folkstone ai 12 di Lui a Spilimberc e, pe grande cjançon di autôr taliane, la esibizion di Ron ai 22 di Lui a Cjaudistrie.
A sierâ il grant Istât di Folkest 2017 un colòs de musiche mondiâl, il ’sudafrican Abdullah Ibrahim, plui di otante agns, che al svante une storie no dome di colaborazions cui nons plui grancj de storie dai jazz, ma che e je colegade in maniere direte ancje ai disvilups sociâi, culturâi e storics dal vincjesim secul. Nassût a Cape Town intal 1934 tant che Adolphe Johannes Brand, al à scomençade la sô cariere intal 1949, ancjemò fantat, cul non di Dollar Brand. Il pianist ’tal è restât ’fin ai principis dai Agns Sessante intal so Paîs di nassite, dulà che al à acompagnât Miriam Makeba. Intal 1965 ’tal è stât “scuvierzût” nuie di mancul che di Duke Ellington, che lu à puartât a New York. Dilunc dai Agns Setante e Otante, ’tal è deventât la figure plui rapresentative pe integrazion de sene jazz africane. Il conciert si tignarà ai 27 di Lui intal Curtîl di onôr di Vile Manin inte ’suaze dai apontaments di Villa Manin Estate nel Parco, in colaborazion cun ERPac (Ent regjonâl pal Patrimoni Culturâl de Regjon Autonome FVJ).
INFORMAZIONS STAMPE: ufficiostampa@volpesain.com
(335.6023988 – 392.2067895)


text:
sabato 4 giugno 2011
LINGUA FRIULANA: le leggi sono fatte per non essere attuate? Compito dei politici è quello di prendere in giro il prossimo?
1 commento:
Remo Brunetti di Cjavaç, che o ringrazìn, nus mande une sô note pal Prof. Gianfranco D'Aronco cun preiere di publicâle intai coments di chest Post.RispondiElimina
"Cjâr prof. D’Aronco, ‘o soi in dut e par dut dacuardi cun Lui. Cun ducj i siei difiets Illy al è chel che al è stât il plui disponibil e il plui coerent tal tignî su la nestre comunitât lenghistiche. Al è stât un om che par cheste cause al a vût il coragjo di imponisi ancje a chei che te sô majorance no volèvin ricognossi i nestris dirits. Ma l’om al veve e al a une mentalitât mittel europeane, une des tantis ereditâts di chel imperi austro ungaric dulà che al ere un grant rispiet pes lenghis di ducj i siei popui. Tant che i parlamentârs furlans a podevin doprâ la lôr lenghe tal parlament di Viene. Illy no si è mai sintût un sorestant talian di une regjon di confin, ma al contrari al ere plui atent a ce che che al sucedeve tes regjons e tai stâts nestris vizins, che a ce che al sucedeve a Rome. E ancje pal fat di jessi stât il president de associazion des regjons da la Europe, al è simpri stât lontan di chês formis di nazionalisim e di statalisim, che a tibìin lis minorancis etnichis e lenghistichis. Il fat che al fos triestin al ere dome un câs. Tondo invessit al è un om che di cuant che al veve 19 agns, l’etât che pouc su pouc ju al è jentrât in politiche, al a simpri coltivât rapuarts cun Rome, e cun dutis chês organizazions che i varessin po permetût di deventâ une persone impuartante chenti. Dut chest però lu a fat deventâ un om di nomenclature, un om che, lu a det lui, nol crôt te autonomie regjonâl né tai dirits lenghistics e politics de comunitât furlane. Dal 2008 in cà però ducj a àn capît che la sô incariche a zove plui a garantî i intares dai podeis fuarts dal trivenit o dal nordest, che a difindi i interes dai citadins di cheste regjon. E cussì in tancj a scomencin a cjalâ ator par viodi se ven indavant cualchi fuarce buine di parâlu jù. Che altre dì cualchidun al a proponût Bolzonello, che al è stât sindic di Pordenon. Diu nus vuardi! Se al ves di deventâ president di regjon al fasares cul furlan ce che al a fat cuant che al ere sindic, e alore sì che ‘o saressin te vuate. Forsit la soluzion a sares chê di inviâ une serie di iniziativis par mostrâ che i furlans a esistin, e che a no intindin rinunciâ ai lôrs dirits, cul scopo di fâ tornâ la cuestion te agende dai politics. Dimût che a capissin che ch’al leti su Toni o che al leti su Meni, a varàn di fâ i nestris intares.
E mi somèe propit che cheste sô letare a sedi stade scrite cun chest intindiment. Par chest lu ringrazi e lu saludi.
Mandi Remo Brunetti"


text:
Te zornade che e ricuarde lis vitimis de tragjedie te mine di Marcinelle, (ai 8 di Avost dal 1956) dopli apontament cul cine documentaristic dedicât ae emigrazion furlane.
Miercus ai 8 di Avost dal 2007 aes 21.00 li dal Parc di Vile dai Tinins (o in auditorium, se al plûf) a saran proietâts 2 documentaris su la emigrazion furlane realizâts di Carlo Della Vedova e Luca Peresson (te foto), vincidôrs dal premi Appi 2006:
Farcadice: Diari di viaç – Charleroi (Belgjiche) e Umkomaas (Sudafriche)
Charleroi e je une citadine belgjiche, Umkomaas e je une citadine sudafricane: tant lontanis tra di lôr ma che dutis dôs a forin mete di une vore di furlans, costrets a emigrâ par cjatâ lavôr. E tancj emigrants a son restâts là vie creantsi une lôr vite lontan dal Friûl, ma mantignint un leam cu la tiere dai paris.
A saran presints i regjiscj par comentâ i documentaris insiemit al public.


text:
A Rut Bernardi il premi "Walther von der Vogelweide"
Articul souranout dal mensil "Ladins dal Friûl" - edizion de dezember 2004
Grande sodisfazion te Ladine Dolomitane a la gnovitât che a Rut Bernardi j è stât conferît l'innomenât premi "Walther von der Vogelweide". La motivazion che a chest conferiment j à dât la zurie 'e à iniment i risultâts pusitîfs otignûts di Rut Bernardi tal cjamp sientific sul cont dal lengaç ladin, de traduzion di âtris lenghis par ladin-dolomitan e te leteradure ladine, infats e je une preseade poete oltri che impuartat rapresentant da "Lia Scritoures Scurlins".
Nassude tal 1962. Cressude a Urtijëi in Val Gardene, 'e à fat il Ginmasi dal Sci a Stams in Austrie. Podaspò e à fat studis di romanistiche (francês e italian) a Innsbruck. Âtris studis ju à fats a Bordeaux. E je stade interessade a la colaborazion sul progèt lenghistic des feveladis romancis dal Grison alì de universitât di Zürich e inmò a Innsbruck. Podaspò 'e à lavorât al progèt lenghistic SPELL (Siervizi pe planificazion e l'elaborazion dal lengaç ladin), progèt pal svilup di un ladin scrit unificât par dutis cinc lis valadis ladinis dolomitanis.
E je autore di un interessant dialig a sfont lenghistic tra lis personificazions dal rumantsch-grischun e dal ladin-dolomitan. Oltri a chest interès di nature professionâl pal mieç lenghistic tes sôs diviersis implicazions, e je ancje impegnade sul teren des rivendicazions dal dirìt de femine. In dì di vuê e vîf Klausen/Sclûse.
E scrîf sevi in poesie che in prose cun risultâts unevore interessants. Lis sôs poesiis a son dispès dai costruts semantics o dai zûcs di peraulis, a voltis sorants, a voltis acusadôrs, dulà che si esprim chest origjinâl marginalitât, oltri al zà mutivât gust pe scomposizion e la cumbinazion lenghistiche che le svizine par cierts aspiets a la "poesie concrete" de scuele vienês.
A Rut Bernardi j van i compliments ancje de redazion di "Ladins dal Friûl", oltri ai augûrs parcè ch'e puedi cuistâ âtris sodisfazions dal so impegn, simpri cussì cetant passionât.


text:
La barbe di Maomet01 di Zenâr 2006
Denant de indignazion esasperade e incontrolade di part dal mont islamic pes dodis vignetis satirichis cuintri di Maomet publicadis suntun gjornâl danês, ti ven di dî, come i viei, mâl a Paluce e piês a Tamau. Parcè che, pardabon, no si sa là chal è il piês e no si rive a cjatâ un dret. Parcè lâ a ufindi la sensibilitât di milions e milions di personis che si sa trop che i tegnin ai lôr simbui e ai lôr valôrs? Se par gran part dal mont ocidentâl il mont religjôs nol dîs nuie o adiriture al da fastidi, tune supierbie culturâl o psicologjiche patetiche, and è int che e fâs de religjon e dai libris sants il pont di riferiment fondamentâl o assolût. Parcè lâ a stiçâju a stupit vie?
I paîs dal nestri continent, soredut chei a tramontan come Danimarche, Svezie e vie indenant, a àn une sole religjon, fede e divinitât: la libertât. Si è libars di tirâsi dongje o di lassâsi, di dî ce che si à voe, di fodrâ i mûrs di cualunche monade o porcarie, di picjâsi tor la cuel cuars e o segnâi zodiacâi di ogni fate e misure. Luniche robe proibide, sbeleade, cjalade di svuec e je la religjon. Ese serietât, onestât, inteligjence? Bisugne che il nestri mont emancipât e disinibît al impari un piç di creance, di rispiet, di umiltât e di autentiche libertât.
Ma se nô ocidentâi o doprìn mâl la libertât, ancje il mont musulman, o buine part, al sta doporant une vore mâl la sô religjon, metint in lûs il so aspiet plui integralist e intolerant, chal è juste il contrari de religjon. Dute cheste esplosion di rabie e di violence, che e à fatis lis sôs vitimis tal mont cristian, cu la muart in Turchie dal predi Andree Santoro, e ancjemò plui tal musulman, e je masse compate e compagne, masse gjeneralizade e sincronizade par crodile gjenuine. Chi la religjon e je dome une scuse in mans a int che e vîf di terorisim e a guviers, come Arabie Saudide, Sirie e Iran, cha àn dut linterès a stiçâ la lôr int cuintri dal ocident corutôr par no che cjali ce chal sucêt tal orient opressôr. Cemût mai che la rabie e je saltade fûr trê mês dopo de publicazion des caricaturis e e je stade plui fuarte là che plui debui a son i dirits civîi? Si sa che in chei paîs la censure e regne sovrane, controlant dut e ducj. Cui aial decidût di fâur viodi ai musulmans lis vignetis sacrileghis (se mai lis àn viodudis!) e cui ur aial dât il permes di intropâsi a miârs, berghelant e brusant bandieris, magari cjapant chê svuizare par chê danese, e ambassiadis? Cemût mai che fint a la preiere dal vinars nissun saveve o protestave e, subit dopo de predicje dai ulemis, dai imams e dai scheiks, lorient al à cjapât fûc?
Al è un câs chal à di fânus pensâ a ogni nivel. Parcè che si ripetarà simpri di plui e certe int e cjatarà simpri un rimpin par marcâ lalteritât di une culture e di un mont rispiet al altri. E cheste division simpri plui nete e periculose e capite propit in plen procès di globalizazion. No vin mai vût un mont cussì unît e interdipendent e no vin mai vude tante distance culturâl e politiche. La lezion, luniche, che o vin di rigjavâ e jê chê dal rispietâ e fâsi rispietâ, no dant il flanc ai plui esasperâts ma ancje pratindint la paritât di rispiet. Se nol è tolerabil cjoli vie i musulmans, nol è tolerabil che lôr a cjolin vie i ebreos o i cristians. Parcè che la barbe di Maomet, par tant sante e venerabil, no vâl plui de barbe di Aron o di Gjesù Crist. E nancje plui di cualunche barbe o muse o persone, che ven umiliade o copade cu lilusion di onorâ la divinitât. Dificil, e dolorôs, scugnî sielgi fra il nestri nuie e il lôr masse!


text:
I nestris paîs a son plens di sagris e la int e torne a cjatâsi dopo un an. Un altri Istât duncje par chei che a rivin di fûr, che a tornin par passâ lis feriis in Friûl: che a tornin a cjase. Chest a è il mês dai emigrants, magari di chei che a puedin, viodût cemût che a son lis robis e lis crisis ator pal mont e ancje lis feriis a patissin de mancjance di bêçs.
O dovaressin pensâi di plui parsore sui nestris fradis sparniçâts pes Americhis, in Europe, fintremai in Cine. Di sigûr par capî la gnove cualitât de emigrazion, ma no dome par chest.
O varessin di tignî simpri indiment che a son plui i furlans tal forest che chi di nô. E cui numars no si scherce, a pesin. Provait a pensâ trop che a àn contât, dome par fâ un esempli, te vicende irlandese: se nol fos stât pal jutori des comunitâts americanis, al sarès stât dificil puartâ indenant il procès di indipendence. No dome lôr, si capìs, ma daûr di ogni popul che al lote pe sô autonomie a son i lôr fradis fûr dal paîs. Par cualchidun, e mi somee che no vedin ducj i tuarts, a son lôr che a tegnin plui alte la flame des tradizion, de lenghe, dal sintîsi furlans.
Almancul fin cumò.
Si scuen dîlu che tai ultins agns si fâs di dut par ribaltâ, par calâ chest sintiment, par fâlu finî tal mignestron de talianitât.
A son segnâi che a rivin dai nestris Fogolârs dulà che, par esempli, si sburte plui sul insegnament dal talian che no de marilenghe, sul metisi dongje a altris clapis par – a contin – “jessi plui rapresentatîfs”.
Di ce e par cui?
Cheste e je la domande che o fasìn ai sorestants di “Friuli nel mondo” che nus somein in prime linie su la globalizazion dei nestris Fogolârs.
O vin denunciade cheste tindince l’an passât, daspò de cunvigne di Maian, dulà che si fevelave plui di marcjât che no di Friûl. E si veve reson, e tante.
Lis celebrazions pai 150 agns de unitât de Italie a son stadis une altre dimostrazion di cheste strategjie: no une vôs critiche, no un dibatit ancje tal mont de nestre emigrazion su ce che e à rapresentât pai furlans. Nuie di nuie, se no tantis “frecis tricolôrs”.
Daûr dal cjanton, la prossime mosse: la regjonalizazion des associazions. Cu la scuse de crisi, dutis dentri intun cjalderon unic, cussì che si puedin controla miôr e soredut che si puedi fa sparî chel “furlan” che ur fâs gnervôs.
Cjalait lis fotos des tantis visitis ai Fogolârs e ai Circui di furlans ator pal mont: spes la bandier no je plui la nestre, chê vivarose dal patriarcjât, dal Friûl, ma chê – cence storie e smavide – de Regjon.
A stan vendint ancje la nestre diaspore.
DREE VALCIC
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Masse facil insegnâ a vistîsi a un milanês, vignût sù fin di cuant che al jere piçul a pan e sfiladis. Ma vêso fat câs che te famose trasmission “Ma come ti vesti?” no si viôt mai un furlan?
Par chel, e je nassude finalmentri “Ce ti metistu intor?”, la prime trasmission par insegnâ ai furlans a vistîsi cun stîl. A difarence de trasmission taliane, no son i amîs a segnalâ i concorints (figurìnsi se un furlan al met il bec tai vistîts di chei altris!). A saran duncje i condutôrs a cirîju, ator pal Friûl.
Une volte puartât il concorint tal studi, i condutôrs i consearan trê mûts di vistîsi difarents: par vie pal dì, pe sere e pes ocasion speciâls. Cuale ise la difarence cu la trasmission taliane, alore? – mi domandarês voaltris.
Ben, prime di dut, il vistît par vie pal dì, par un furlan, al è un vistît di vore (ce altri si puedial fâ, di dì?). Duncje, come prime robe, il concorint al varà di sielzi un grumâl, une tute, un elmet o alc altri, daûr dal mistîr. E fin chi, e je facile: chê prove chi le passin in pratiche ducj. Ai furlans ur plâs vistîsi par lâ a vore e su chel no falin mai: stant che contâ balis al è fûr dal lôr caratar, nissun al met sù un cjamesot di miedi se al fâs l’idraulic (sedi idraulic che miedi, però, a metin sù ancje i vistîs di contadin, parcè che almancul un tic di ort lu àn ducj). La prove plui dificil, pai concorints furlans, e je chê di gjavâju, i vistîts di vore. E di convinciju che la sere si pues fâ altri, par esempli divertîsi.
I vistîts di sere, di fat, a son la vere sfide de trasmission. No che il furlan nol vedi bon gust, ma il sens pratic al ven simpri prime dal sens estetic. Il furlan, di fat, nol bute vie nuie, e tal armâr e je simpri une bluse dai agns otante o un bregon di prime ancjemò. Di dutis lis leçs de mode, il furlan al à miôr chê che e dîs che prime o dopo dut al torne di mode. E si à fat fieste, in Friûl, cuant che a son tornâts a lâ i “fuseaux” (cumò si clamin “leggings”, ma tant une volte intor nissun al capìs se a fevelin inglês o francês).
Ce mancjal? Ah sì, la tierce prove: i vistîts des ocasions speciâls. Po ben, nol covente jessi esperts: baste sielzi il blanc e il neri. Che la ocasion speciâl e sedi une cerimonie o une partide di Champions League, al va ben distès.
Il plui grant probleme de trasmission, però, al è chel di comprâsi i vistîts. Te version taliane, i condutôrs a dan in man al concorint une cjarte di credit di 1.500 euros di spindi cemût che a vuelin. E in Friûl? A àn provât a fâ compagn ancje a “Ce ti metistu intor?”, ma no je lade ben: il concorint furlan al à cjapât i bêçs e ju à metûts ducj vie in bancje. ■
BETE DI SPERE
TV FRIÛL E CJANÇONS. Ce ti metistu intor?............
Masse facil insegnâ a vistîsi a un milanês, vignût sù fin di cuant che al jere piçul a pan e sfiladis. Ma vêso fat câs che te famose trasmission “Ma come ti vesti?” no si viôt mai un furlan?


text:
La aziende agricule “Le tre rose” di Innocenzo Tavano e di Sonia Cavallo e je stade vierte tai agns 90. La sede principâl e je a Orgnan di Basilian e chê distacade e je, nuie che mancul, a Zuviel di Ravasclêt.
◆ “I miei gjenitôrs – e conte Pamela Tavano che insiemi cun sô sûr Rosy a dan une man – a àn començât cu la produzion di rosis e dopo, cul lâ dal timp, planc planchin a àn slargjade la produzion cun altris gjenars di flôrs, simpri di chei “taiâts”, o ben che si conservin te aghe. Cualchi an fa o vin slargjade la aziende vierzint la sede di Zuviel. Rivâ achì e je stade une casualitât: o cognossevin i proprietaris di chê che e jere la baite (a jerin amîs di famee), e dopo un pôc nus àn proponût di comprâ, e nô o vin acetât. E je stade une idee dai miei gjenitôrs che a àn il spirt imprenditoriâl. Di solit a son lôr che a stan daûr di plui ae sede di Zuviel. Jo e mê sûr o sin un grum impegnadis inte Basse.
A Zuviel o vin capît che al jere il clime ideâl pe coltivazion dai zîs, che a son deventâts il nestri prodot plui impuartant e si puedin cjatâ ancje di Istât.
Il zi al ame lis temperaduris frescjis e i salts termics (inte Basse di fat ju rivìn a coltivâ fin in Mai, invezit a Zuviel ju podìn vê dute la stagjon). Simpri a Zuviel, di pôc o vin tacât cu la coltivazion des cerniculis: un prodot che in Cjargne si cjate tal so abitat e la produzion e je buine.”
◆ La famee Tavano e cîr di mantignî la vere identitât de aziende agricule: vendi i prodots de lôr produzion, o ben lis rosis “taiadis”, dome ai privâts. “No sin une buteghe di florist – e spieghe Pamela – e i nestris prodots a van ben par ogni ocasion: matrimonis, batisims, compleans, ricorencis particolârs e v.i.”
◆ “Il limit plui grant in Cjargne – e va indenant Pamela – al è chel dal numar bas dai abitants. Ma la sede di Zuviel par nô e je impuartante soredut pe coltivazion di zîs. La Cjargne e je un puest bielonon! Cualchi volte al è stât un ambient un pôc dûr, intal sens che i cjargnei a àn di fidâsi, e cuant che si tachin a fidâ a deventin il client perfet. E o vin notât che nus è volût un pôc prime di vê la lôr fiducie.
Cumò o vin a Zuviel un responsabil cjargnel che intun ciert mût al à scurtât lis distanziis… Une robe che mi à colpît tant al è che i cjargnei a son cetant atîfs sui social e atents aes novitâts de aziende agricule.
Disìn che il marcjât cjargnel al è diferent di chel di Udin; clâr che al è un bacin plui piçul ma no mancjin mai di dânus sodisfazions! Il nestri lavôr al dipent des anadis: a son anadis che nus puartin tancj prodots e altris che o ‘nt vin di mancul.
Al è un mistîr un grum apassionant e biel, ma tal stes timp particolâr: o ti plâs, o se no al devente un pês. Nô o sin contents.”
◆ Par cualsisedi altre informazion e curiositât su la Aziende Agricule a conduzion familiâr “Le tre rose” si pues lâ su la pagjine facebook: https://www.facebook.com/LeTreRoseSocietaAgricola.
◆ Dal sigûr, la robe miôr e je chê di passâ di persone a Zuviel, un piçul paisut dal Comun di Ravasclêt, indulà che il zi al è il protagonist di chest lûc e di cheste aziende agricule. ❚
La maravee dai zîs di Zuviel inte Aziende Agricule “Le tre rose”Marta Vezzi
La aziende agricule “Le tre rose” di Innocenzo Tavano e di Sonia Cavallo e je stade vierte tai agns 90. La sede principâl e je a Orgnan di Basilian e chê distacade e je, nuie che mancul, a Zuviel di Ravasclêt.


text:
24 aprile 2006
Gradiscje: il balon al è il sport plui biel dal mont (beh, forsit al ven al secont puest...)
Cerimonie di inaugurazion dal torneu di balon par zovins "Nereo Rocco" a Gradiscje dal Lusinç . Cul President Renzo Gardo e cul dirigjent Zannier o sin lâts tal gurizan pe ocasion. Tantis societâts di balon cu lis lôr rapresentativis di zovins. E intant che i interiscj a jerin in pose cui dirigjents di Moratti & C., o ai cjapade la ocasion par cognossi la Miss Italia triestine Susanna Huckstep: ciò muli, go fato una fatica bestia a vardar drito el fotografo, me cascava l'ocio! (Mi tocje ancje imparâ a fevelâ forest, ma e val la pene...)
Fevelant ancje un tic di balon, doman 25 di Avrîl a Maian ospits pal torneu Atletico Mineiro e la nazionâl dal Azerbaijan. Si tache aes 16.00 tal stadi gnûf.
Fevelant ancje un tic di balon, doman 25 di Avrîl a Maian ospits pal torneu Atletico Mineiro e la nazionâl dal Azerbaijan. Si tache aes 16.00 tal stadi gnûf.
Nessun commento:
Iscriviti a: Commenti sul post (Atom)


text:
«Scoltâts ducj, e je ore di passâ des peraulis ai fats»: il sproc dal assessôr ae culture Elio De Anna al mostre ben cemût che la Regjon e intint movisi sul teren de tutele de lenghe furlane cumò che i “Stâts Gjenerâi” a àn metût dongje plui di 40 realtâts associativis e istituzionâls par fevelâ ad implen des dibisugnis dal furlan. E la direzion e je clare, ancje parcè che e je la stesse che e jere stade individuade tes tantis audizions che il consei regjonâl al veve fat prin di fâ buine la leç 29/2007.
I PONTS PRIORITARIS_ Comunicazion, scuele, formazion e ricercje: a son chestis lis prioritâts che la zonte Tondo e vûl puartâ indevant, ancje pontant i pîts a Rome par vê ce che al covente al Friûl. «Il Guvier talian al scuen dâ atuazion ae leç 482/99 – al dîs De Anna – e cuvierzi cun fonts statâi i programs Rai che a vegnin fats par furlan». La situazion di fat e je clare: «la Cort costituzionâl – al pant l’assessôr – nus da reson e soredut la Commission parlamentâr di vigjilance e veve zontât il furlan aes lenghis che si previôt di tutelâ cul contrat di servizi, daspò dîs agns che Regjon, Comun, Provincie, Universitât e Curie lu domandavin cun fuarce».
ISTRUZION_ Plui jutori pe ricercje e pe formazion al è stât domandât de Universitât: ancje parcè che la vere sfide e je chê di fâ jentrâ simpri plui in vore l’insegnament de lenghe furlane inte scuele. L’assessôr ae istruzion de Regjone Roberto Molinaro su chest al è otimist: «Za l’an di scuele che al vignarà al varès di jessi pussibil meti in vore il regolament» al dîs. «Nuie ce dî sul fat che l’ordinament de Regjon al domande di ricognossi il furlan tant che element di fonde dal sô jessi autonome: par chest la tutele e je par nô une prioritât – al spieghe – e chest an Regjon, Arlef e Ufici regjonâl per scuele a àn fat une campagne unitarie par sburtâ lis iscrizions al insegnament dal furlan. Cumò la definizion dal regolament e va ben, ma si ten in man il glimuç de cuistion dome se si rive ae risoluzion dal conflit di competencis su la istruzion jenfri Stât e Regjon».
Walter Tomada
ATUALITÂT – O vin di movisi............
«Scoltâts ducj, e je ore di passâ des peraulis ai fats»: il sproc dal assessôr ae culture Elio De Anna al mostre ben cemût che la Regjon e intint movisi sul teren de tutele de lenghe furlane cumò che i “Stâts Gjenerâi” a àn metût dongje plui di 40 realtâts associativis e istituzionâls par fevelâ ad implen des dibisugnis dal furlan. E la direzion e je clare, ancje parcè che e je la stesse che e jere stade individuade tes tantis audizions che il consei regjonâl al veve fat prin di fâ buine la leç 29/2007.


text:
Bielzà cinc agns indenant su chel che e veve planificât la Union Europeane, la Austrie e vûl meti di bande i sacuts di plastiche des buteghis e ridusi cussì la sdrume dai refudums.
Ai 5 di Dicembar stâts, il Consei dai Ministris austriac al à fate buine la improibizion di doprâ i sacuts di plastiche scomençant dal 2020, disint di vê metût jù cussì une piere miliâr intal cantin de tutele dal ambient, stramontant di fat a clâr ancje l’indreçament UE che al vâl in dì di vuê, e metintsi cun di fat al tierç puest in Europe, jenfri i stâts che a fasaran buine cheste proibizion.
Ore presint, a zirin in Austrie 400 milions sù par jù di sacuts di plastiche ogni an, dome intal setôr dal cumierç alimentâr, produsint fra 5 mil e 7 mil toneladis di refudums ad an, che dut câs a son dome une part dai refudums di plastiche tal complès.
Di chescj, i sacuts di plastiche doprâts pe spese a son chei che si sparnicin di plui ator, massime intes aghis, là che a fasin cetant dam al ambient. Dome in Austrie, ogni dì la Donau e puarte jù 100 chilos di plastiche.
Stant al ministri dal ambient Elisabeth Köstinger, la alternative miôr par fâ la spese a saressin i sacuts di tele. Ancje chei di cjarte a laressin ben, par vie che si puedin eliminâ o riciclâ miôr. Dut câs, la decision a pene cjapade e je dome che il prin pas di une strade lungje che e met la Austrie indevant in chest cjamp. Inta chest mês di Zenâr, il ministri pal ambient al inmanearà une taule taronde cui rapresentants dal cumierç par fevelâ des modalitâts par meti in vore la improibizion e lis disposizions pe dade di passaç, tignint cont ancje des iniziativis bielzà scomençadis in mût autonom e volontari dal ent austriac pal cumierç. Chest daûr de logjiche che di bande de politiche a àn di jessi regulis claris e che dut al à di jessi contindût cun armonie, tignint cont des dibisugnis di dutis lis parts in zûc. Soremarcjât, par cumò une robe e je clare: ducj a saran scoltâts, ma no si fasaran ecezions par nissun: seial che si trati di grande distribuzion, cumierç al minût o di vendite di ambulants di würstel.
Il prin pont al è chel di fissâ ce che si intint cun “sacut/borse di plastiche”, ma il guvier federâl al sta za lavorant par passâ cheste regule, stant che al vûl slargjâ la proibizion a ducj i imbalaçs di plastiche, si ben che scomençant in prin cuntune riduzion di almancul il 20-25%. In cheste maniere si gjavaressin vie 60 mil toneladis di refudums di plastiche. La Austrie, zovantsi dal semestri di presidence europeane, e à puartât la Union Europeane a discuti di une diretive su la single use plastics, che daûr di chê a vignaran improibîts ancje altris articui dopre e bute di plastiche, sicu tacis, plats, possadis, pirui par netâ lis orelis e vie indevant.
Par meti in vore chest gnûf indreçament si scomençarà propite dal marcjât setemanâl di Vilac, tacant di Zenâr, li che si podaran doprâ dome sacuts di materiâl biodegradabil.
Si domandìn inmò une volte: ma la Austrie ise propit cussì indenant cu la gjestion di chest probleme? O ai pôre che ancje in chest câs a vedin un pocje di presunzion di masse, refudantsi di cjalâ di là de palade, intal zardin dal curtilant. Cun di fat, a cjase nestre al è bielzà di cetant timp che al è obligatori di doprâ sacuts biodegradabii par comprâ pomis e verdure, e cualchi centri turistic al à za improibît lis robis dopre e bute. O fasìn avôt ancje nô, si che duncje, che chescj indreçaments a deventedin bogns par dute la Europe e salacor par dut il mont, ma soredut che a jentrin intal patrimoni etic e culturâl di ducj. E, santus!, lis balenis a saran contentis. ❚
Barbara Cinausero


text:
No si fermin i sindics dal “Laboratoi di Autonomie”: aromai a son un flum in plene, e chest gnûf ativisim al lasse ben sperâ ducj chei che a crodin inte necessitât di metisi dongje par fâ valê i interès dal popul furlan e difindi a dimplen la specialitât de nestre Regjon. A àn sielt la date de Fieste de Patrie, che e je stade fate buine ancje dal consei regjonâl tant che fieste uficiâl jenfri polemichis pardabon vergognosis, par presentâ il Manifest dal Laboratori di Autonomie (clamât zaromai “la Cjarte di Merêt” parcè che al è culì che al è nassût): ma non si son fermâts alì. A àn cjapade lA ocasion par presentâ il prossim cicli des Lezions di Autonomie che a vignaran replicadis za a partî dopo la biele esperience dal an passât, e a àn ancje anunciât la convocazion de Assemblee des Comunitâts di lenghe furlane che e je stade previodude inte suaze de gnove riforme dai ents locâi. No stan a spietâ che la Regjon e convochi (il 32 di Mai dal milnufcentnosai) chest orghin consultîf, ma a sburtin dal bàs pe sô costituzion. A son za in viaç i modui e lis richiestis che i sindics di dut il Friûl a saran invidâts a jemplâ par meti in vore lis convenzions che a pandin la volontât di inviâ cheste assemblee strategjiche pal avignì de nestre tiere.
Intun Friûl dulà che lis Provinciis a laran a disparî cheste gnove istituzion e sarà difat la Cjamare di rapresentance (volontarie, no paiade, ma par sigûr une vore “pesante”) che e fasarà capî a Triest e a Rome cuai che a son i orientaments che a saran di intindi, in definitive, come chei de interie comunitât lenghistiche furlane che e je fate, secont lis ultimis ricercjis sociolenghistichis, almancul di mieç milion di personis. A coventaran un pôcs di mês par inviâ cheste Assemblee, ma e po deventâ l’imprest just par valorizâ i teritoris e, cundiplui, par tutelâ la marilenghe difindude (su la cjarte) intal articul 6 de Costituzion, ma lassade muri inte societât e intes istituzions.
Ce modalitât operative podaressie ve cheste gnove realtât istituzionâl? “Al è clâr – al spieghe Diego Navarria, sindic di Cjarlins, che al è un dai 16 fautôrs dal Laboratori – che dome un lûc di condivision al pues fâ cressi lis identitâts des nestris comunitâts e dâur cussience de storie e de culture che a an in comun”. I furlans, di çampe o di drete, a podaressin cjatâ in cheste Assemblee un pont di riferiment par capî miôr cemût mantignî o rinfuarçâ la coesion sociâl sui teritoris. “O domandarìn a ducj i sindics dai Comuns furlans, soredut a chei dai cjâflucs come Udine, Pordenon e Gurize, di aderî ae assemblee che e coventarà a esaminâ ducj i progjets di leç regjonâi e i schemis di ats gjenerâi su lis minorancis”, previodûts des normativis europeanis, de Costituzion e des altris fonts di legjislazion. La consultazion des Assembleis di comunitât lenghistiche e sarà obbligatorie, e chest al sarà un pàs di trasparence une vore impuartant. Par chest a coventin ancje lis citâts dal nestri teritori.
Spietant che e partissi cheste realtât, i sindics a àn za puartat indevant une altre idee fondante di une gnove concezion di specialitât: otignî la competence primarie su la scuele. A àn pandude cheste voie ae presidente de Regjon Debora Serracchiani che su chest teme no ur à sierât la puarte in muse: la robe e va studiade, ma si pues fevelâ di une azion cul guvier in propuesit. Intant però la atenzion dai sindics e je orientade su altris terens: “nus preocupe la gjestion de aghe e ancje la situazion dal Credit Cooperatîf in Regjon e podarès vê aspiets di frontâ par difindi la nestre economie”. No dome: “o stin fasint di dut – al siere Navarria – par cunvinci i Comuns che a scrivaran i Statûts des gnovis Uti a scrivi neri su blanc metodis di condivision des decisions e di partecipazion dai citadins. Dome cussì si tornarà a une autonomie che e partìs dal bas”. ❚
Walter Tomada
I Sindics dal Laboratori di Autonomie a presentin la “Cjarte di Merêt”............
No si fermin i sindics dal “Laboratoi di Autonomie”: aromai a son un flum in plene, e chest gnûf ativisim al lasse ben sperâ ducj chei che a crodin inte necessitât di metisi dongje par fâ valê i interès dal popul furlan e difindi a dimplen la specialitât de nestre Regjon. A àn sielt la date de Fieste de Patrie, che e je stade fate buine ancje dal consei regjonâl tant che fieste uficiâl jenfri polemichis pardabon vergognosis, par presentâ il Manifest dal Laboratori di Autonomie (clamât zaromai “la Cjarte di Merêt” parcè che al è culì che al è nassût): ma non si son fermâts alì. A àn cjapade lA ocasion par presentâ il prossim cicli des Lezions di Autonomie che a vignaran replicadis za a partî dopo la biele esperience dal an passât, e a àn ancje anunciât la convocazion de Assemblee des Comunitâts di lenghe furlane che e je stade previodude inte suaze de gnove riforme dai ents locâi. No stan a spietâ che la Regjon e convochi (il 32 di Mai dal milnufcentnosai) chest orghin consultîf, ma a sburtin dal bàs pe sô costituzion. A son za in viaç i modui e lis richiestis che i sindics di dut il Friûl a saran invidâts a jemplâ par meti in vore lis convenzions che a pandin la volontât di inviâ cheste assemblee strategjiche pal avignì de nestre tiere.


text:
A Andreis, piçul comun dal cjanâl de Ciline, a fin Fevrâr al è il costum di fâ il Parâ fòur Març. “Parâ fòur”, par scrivilu inte variante furlane locâl, al significhe propit mandâ vie: i abitants di Andreis a pensavin ce Març che al fos un brut mês, ploiôs dispès e cussì a volevin parâlu vie (fûr) prime ancjemò che al rivàs.
Al esisteve ancje un proverbi a rivuart: «Pasca marçôsa, mortilitât famosa», che al vûl dî che se Pasche e cole intal mês di Març, il pericul di epidemiis al è sigûr e cognossût.
Il costum, ce tant antîc e che al fâs part dal patrimoni tradizionâl de zone, al previodeve che ai 28 di Fevrâr o il 29 in câs di an bisest, i fruts e i zovins a lassin ator pes viis dal paîs e des frazions munîts di sampogns di vacje o di cjavre. Cierts di lôr, che une volte si metevin intor piels di piore o di cjavre, e che a rapresentin il mês Març, a van pes stradis par prins. Chei altris ur van daûr scjassant i sampogns e berlant: «Fòur Març che Avrîl ‘l è ca!».
Si diseve ancje cheste filastrocje: «Marzo cagarzo, chiel fiol de un can de Marzo, che fa morir le pecore, che fa crepà il pastòur, chel fiol de un can de un cagadòur!».
La tradizion e ven fûr di rituâi pagans antîcs, che e vevin chê di disveâ, cul sun dai sampogns, la Vierte, la nature e la biele stagjon.
Une tradizion scuasit compagne e je difondude par dut l’Altiplan di Asiago, ma ancje intal Padoan e intal Trevisan. Li le clamin Ciamar Marso, al contrari di Andreis: e segne il passaç dal Invier ae Vierte, dal frêt al cjalt, de segregazion invernâl ae vite comunitarie che i prins cjalts a facilitin. Adults e fruts, oms e feminis a batin, a batin cence padin cualsisedi supuart al fasi rumôr, par sveâ la nature e la voie di tornâ a vivi dopo il letarc invernâl. Al stes timp si impiin i fûcs, simii di chei furlans epifanics: insume une sorte di prin dal an venit. ❚
✒ Stella Bucco
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Suinicoltors furlans: il 2020 al promet ben
I furlans a disin che al è dibant sierâ il cjôt cuant che i purcits a son za scjampâts. Par fortune, fin cumò i purcits no mostrin di vê nissune intenzion di lassânus di bessôi
Cuntun faturât di 160 milion di euros, il compart de cjar al rapresente il 20% di dut il valôr de produzion agricule regjonâl. Tal ordin, a contribuissin a chest risultât massime lis cjars suinis (8,5%), cun daur chês bovinis (7,2%) e, tal ultin, dal polam (5,1%).
Ae fonde de produzion de filiere regjonâl dal purcit a son 737 arlevadôrs professionâi (a jerin 755 tal 2018) e plui di 241 mil bestiis arlevadis (mil plui dal an passât): 111 mil a son lis bestiis di riproduzion e 130 mil chês di ingràs. La densitât e je di 30,51 bestiis al km cuadrât, poc parsore de medie taliane che e je di 28,77.
Intai ultins dîs agns, par frontâ lis gnovis dinamichis dal setôr, la tindince e je stade chê di slargjâ i cjôts: si va di fat viers di une diminuzion graduâl dal numar dai arlevaments, ma intant il numar des bestiis che a vegnin tiradis sù al reste simpri compagn. Par dâ valôr al lôr lavôr, i purcitârs duncje a àn sielzût di lâ inte direzion di fâ cressi i arlevaments, pluitost che moltiplicâju. Di un pont di viste economic, tal 2019 l’andament dai presis al è stât compagn dal 2018, ma cuntun bon increment dal presit de cjar di purcit tai ultins trê mês dal an. Cemût mai? Salacor tantis bestiis forestis a son stadis vendudis in Cine (par vie de epidemie di peste suine africane che e à obleât a copâ milions di purcits malâts) e, cussì, la domande de cjar taliane e je cressude, sburtant i presits insù.
E à tignût bot une vore ben ancje la filiere dal persut di San Denêl Dop (Denominazion di origjin protete), che nol è dome une des cjars suinis di nivel plui alt in Friûl, adun cul persut di Sauris a Indicazion Gjeografiche Protete, ma al reste un baluart insostituibil par dut il compart talian dal purcit.
Il gnûf dissiplinâr al va incuintri aes dibisugnis dai produtôrs. Di fat, lis liniis gjenetichis autorizadis pai purcits a son stadis dutis confermadis: e par sigûr e je une buine gnove la pussibilitât, par chei che a produsin il persut di Parme Dop, di podê comprâ lis cuessis di purcit ancje in Friûl: si vierç un gnûf piçul marcjât in plui che al podarà tornâ bon soredut tai moments di… magre.
A son jentradis in vore ancje gnovis normis sul benstâ dai animâi, che a àn fat calâ il numar dai purcits che si puedin tirâ sù par unitât di superficie, e che cussì a dan plui cualitât ae cjar parcè che lis bestiis a cressin miôr, e in cheste maniere no àn masse bisugne di cjoli medisinis.
Par ce che al inten la salût des bestiis, une altre robe une vore positive dai purcits di chenti e je che a son i unics in Italie a jessi imuns de malatie di Aujeszky (o sin la prime regjon in Italie a no vê plui bisugne de vacine di pueste).
Si che duncje, si pues dî che il clime che si respire tra i purcitârs furlans al somee jessi chel di un otimisim prudent par un discret 2020. ❚


text:
Federico Rossi al è la anime di Avostanis. Lu vin sintût in ocasion di cheste edizion.
In struc, cuale ise stade la evoluzion di chest che al è deventât un event che al clame int ancje di fûr?
Chel che tu tu clamis “event” par nô al è il moment uficiâl, che o condividìn cun altre int, di un percors continuatîf che o fasìn vie pal an tal laboratori dai Colonos, in tiermins di riflession, di elaborazion e di progjetazion culturâl. Sot vie e je une ativitât costante di ricercje, che o puartìn indenant cun dute une rêt di grups e di personis di culture, studiôs, artiscj, creatîfs e vie indenant.
Cuant che tu mi domandis ce evoluzion che o vin vût, mi vignarès di dî cuntun pocje di braure che o sin stâts pluitost fers, salts intal spirt origjinari, ancje par vie che o sin cuintri de ditature dal gnûf che e impere in dì di vuê.
Identitât al è un concet che voaltris o vês simpri vût clâr, ma soredut in clâf di identitât che si vierç al mont.
Cu la identitât o tocjìn il cantin di une realtât cussì complesse e ambigue, dibot misteriose, che si à di cjapâle cun grande cautele intal rapuart intrigât fra il jessi e il divignî. Al diseve Nietsche che si à di cirî di deventâ ce che si è. Pluitost di tratâle in maniere ideologjiche, nô o vin miôr vivile cun naturalece, te cussience de sô problematicitât e dal fat che te societât contemporanie, definide “licuide”, e je deventade plui fluide, plui magmatiche, cence par chel pierdi la sô impuartance primarie come sisteme di valôrs insedâts te storie di une comunitât, te sô culture e te tiere dulà che e vîf.
Puedistu dînus alc di plui sul colegament fra locâl e globâl?
La sfide pal Friûl e je chê di individuâ lis strategjiis plui eficacis par tignî vîf il patrimoni che o ai a pene dit tal telâr dal mont globalizât. O vin di fâlu cence sotanance, cu la convinzion che la realtât globâl e je deventade cussì invasive che il pericul nol è plui chel dal “localisim”, ma al contrari chel dal “globalisim”. E no stin a dismenteâ che tal nestri dna o podìn cjatâ orizonts di largjece straordenarie. O pensi par esempli che il sentiment cosmic che a coltivavin lis comunitâts contadinis, nol jere di mancul, al jere se mai plui grant de “universalitât” globâl di vuê. Cheste e podarès jessi une gnove piste di aprofondiment pai Colonos, ma no dome par nô.
Avostanis al è une ocasion indulà che la int si cjate e voaltris o vês la ocasion di scoltâle: cemût ise cressude la sensibilitât rispiet ae culture e ae lenghe furlane?
O vin la fortune di vê un public che tai fats nol è un public tal sens che si lu intint par solit, ven a stâi une masse di int anonime e passive che e ven a cjalâ un spetacul e a bati lis mans. Il popul dai Colonos al è fat di personis che a son animadis di une curiositât sincere tai confronts des nestris lidrîs, di ce che al sucêt tal mont di vuê, cirint di capî il sens dal vivi. Cjalant dal nestri osservatori mi samee che in chescj ultins 21 agns si è slargjade une vore la cussience sociâl de impuartance de identitât linguistiche e culturâl. Si cjalin chescj valôrs cun plui sensibilitât, plui convinzion e ancje cun plui rispiet di une volte.
Secont te, cuâl isal stât l’apuart di Avostanis te societât e te culture furlane?
Al è propit dificil dâti une rispueste: cheste e je une valutazion che a varessin di fâ chei altris, i furlans o ancje voaltris. Jo o pues dîti cuâl che al è stât fin cumò il nestri progjet: cirî di meti in as – intun ecuilibri che al è simpri sul ôr e lant di un continui par tentatîfs – la lenghe e la vite, la culture e il teritori, la tradizion e l’avignî, il nestri jessi specific cul jessi presints tal mont. O vin cirût di mandâ messaçs e segnâi in forme creative.
Puedistu fânus cualchi segnalazion su Avostanis 2012?
Stant che il program aromai al è public, no rivi a dâus primiziis. Une robe che mi plasarès meti in evidence, pluitost, e je la grande produzion culturâl che o puartìn indenant come associazion Colonos. Te suaze di cheste edizion di Avostanis o vin publicât il libri “Ad infera”, scrit di plui autôrs cul coordenament sientific di Gianpaolo Gri; il catalic “Stralûs” (par furlan, talian e inglês) in ocasion de mostre di mosaic dal artist di Ravenna Marco De Luca a Aquilee; e il cd spetacul “Sclopetadis”, curât di Massimo Somaglino cun Carlo Tolazzi, presentât in ocasion de serade di premiazion dal concors leterari in lenghe furlane par un romanç “In Trê Riis”. ■
MAURO DELLA SCHIAVA
CINE & TEATRI & ART. I 20 agns di Avostanis............
Federico Rossi al è la anime di Avostanis. Lu vin sintût in ocasion di cheste edizion.


text:
Un crowfunding pe insurezion dal Friûl
MARTAS 30/09/2014
Il ministri Lupi al à garantît che si fasarà la tierce corsie ancje se al servirà un miliart e mieç. In arrîf il prin bonific di mîl euros.
MIERCUS 1/10/2014
Il Stât Islamic al sta arolant combatents pe jihad. Gradidis ancje donazions via internet, in cambi ogni donadôr al viodarà il propri non tai titui di code dal lôr prossim video.
JOIBE 2/10/2014
A Udin pe gjestion dal Contarena e je bataie sul afit. Ben, almancul a àn il puest dulà disputâle.
VINARS 3/10/2014
Al vie la votazion pe indipendence dal Friûl. Stramaccioni preocupât: “O vevi preparât l'Udinese par vinci la Coppa Italia, cumò o scugnarai mandâju in ritîr a Gonârs par zuiâ la Coppe Chiosco”.
SABIDE 4/10/2014
Via internet si starès votant pe indipendence dal Friûl. La schede eletorâl e va inseride te buse pai floppy disk.


text:
Di cuant che e je jentrade in vore la leç 482/99 pe tutele des minorancis linguistichis storichis, lis lenghis minoritariis a son jentradis in maniere uficiâl tra lis ativitâts des Aministrazions Publichis che a son tai teritoris delimitâts. Cualchi forme di tutele pe lenghe furlane le veve za previodude la leç regjonâl 15/96, ma dome pai ents locâi.
La Leç 482/99, in particolâr, e da ai citadins che a fasin part de minorance linguistiche furlane, il dirit di vê rapuarts cui ents publics, sedi in forme orâl che scrite, doprant la proprie lenghe. Par chest la leç e da finanziaments par assumi personâl cualificât, preparâ la modulistiche bilengâl, formâ il personâl dipendent e creâ struments informatics che a permetin di doprâ il furlan tai rapuarts cu la Aministrazion Publiche.
Cun di plui la leç e garantìs la tutele de lenghe cul ‘bilinguisim visîf’, previodint la segnaletiche interne bilengâl e metint lis indicazions stradâls cul toponim furlan dongje di chel talian.
Lis Aministrazions Publichis dal teritori a àn mostrât sensibilitât viers la tutele linguistiche e, osservant i progjets realizâts fin cumò e i programs in cors, si pues dî che la valorizazion dal furlan te ativitât aministrative e je avonde presinte. Ancje la analisi dai statûts dai ents locâi dal Friûl e conferme l’interès pe lenghe locâl, stant che la plui part di chei e previôt formis di ricognossiment e di promozion.
Il dirit di doprâ il furlan cu la Aministrazion publiche al è stât infuartît inmò di plui in graciis de L.R. 29/2007 “Normis pe tutele e valorizazion e promozion de lenghe furlane” che tal art. 27 e previôt – pe Regjon, pai ents locâi e pai concessionaris di servizis publics – ancje la predisposizion di Plans Speciâi di Politiche Linguistiche (PSPL) cuincuenâi che, su la fonde dal Plan Gjenerâl di Politiche Linguistiche (PGPL) fat bon de Regjon, a stabilissin i progjets obietîf di rivâ an par an, in maniere progressive, te suaze di ogni aree di intervent.
ATS RELATÎFS AE DELIMITAZION TERITORIÂL PE APLICAZION DE L.482/1999
Provincie di Gurize
Delibare n. 03 del 07.02.2001
Delibare n. 13 del 11.07.2002 (slo)
Delibare n. 06 del 12.03.2003 (comun Monfalcon)
Delibare n. 28 del 24.11.2003 (comun Sagrât)
Provincie di Udin
Delibare n. 91 del 15.12.2000 (fur)
Delibare n. 33 del 26.04.2001 (slo)
Delibare n. 86 del 26.11.2003 (comun Malborghet)
Regjon Autonome Friûl Vignesie Julie
DPZR n. 412 del 13.11.1996
DPZR n. 160 del 20.05.1999
Delibare n. 2680 del 03.08.2001 Ricognizion


text:
La sigurazion sanitarie in Austrie e je scompartide di fonde su doi nivei: chê obligatorie – che e garantìs la assistence di base – e chê privade, che in struc e je juste une integrazion par vê prestazions di soreplui. Ducj i lavoradôrs dipendents che a vuadagnin plui di cuatricent euros al mês sù par jù, a àn di jessi sigurâts e il contribût corelatîf al rive in dì di vuê al 7,65% des jentradis, spartît in mût plui o mancul compagn tra datôr di lavôr e dipendent, intant che i autonoms a pain dut di bessôi. Il sisteme al è inmaneât sù par jù come lis nestris vieris cassis mutuis, diferentis par ogni Land e par categorie di apartignince dal lavoradôr. Students, pensionâts e lavoradôrs discontinuis a pain alc di mancul. Chei di famee (om o femine e fîs che a van a scuele o in garzonât) a son cuvierts de sigurazion dal component familiâr che al lavore, cuntune zonte ae contribuzion. La sigurazion e je sore nuie se l’om o la femine a stan daûr ai fîs minôrs o a un invalit di une cierte gravitât.
Aes cassis a stan sot sedi i miedis di base sedi i specialiscj di cualsisei setôr, che a contratin di persone i lôr onoraris cu lis cassis stessis. O podìn dî che a son “convenzionâts”: a son sparniçâts su dut il teritori e no, tant che in Italie, cjapâts dentri in numar limitât intai ambulatoris dai ospedâi e des ASL a scombati cuintri schiriis che no finissin plui di pazients e listis di spiete lungjononis. Ogni citadin al pues indreçâsi, ben clâr, ai professioniscj libars a front dal paiament di dute la note di cont. Cheste e pues jessi presentade ae casse di apartignince, che dut câs e rifont dome fin al 80% dai coscj che la stesse prestazion e varès vût là di un miedi convenzionât.
Dutis lis medisinis che a vegnin ordenadis dal miedi a son sore nuie. Si paie dome un contribût pe ricete, a pene disore dai cinc euros e, intun an, no plui dal 2% des jentradis; chei che a vuadagnin pôc a son sfrancjâts di chest contribût.
Ancje lis spesis dal dentist a son paiadis dal dut de casse. Dome se un al vûl miorâ l’aspiet estetic, che si scuegnin doprâ materiâi particolârs e che a costin di plui, al à di contribuî ae spese, che dut câs e vignarà rimborsade de casse al massim fin al 80%. Lis cassis a pain ancje fin al 60% dai coscj di protesis e implants sostitutîfs. A intervegnin fintremai pai trataments psicoterapics, che lis primis dîs sentadis a son dal dut a titul gratuit; po dopo, ancje pai ocjâi a pain dut ce che al è disore dai 100 euros pai adults e 80 pai frutins. Ancje i students a scuegnin vê une sigurazion sanitarie, si ben che a pain di mancul, simpri che a vedin ciertis cundizions di redit e di merit ben fissadis. Clâr che chel che nol lavore e nol pues jessi considerât a caric al pues gjoldi dal sisteme sanitari austriac, ma al à di paiâ dut o di sachete o midiant di une sigurazion privade, che, tant che si pues capî, e coste une vore. Cumò si sta fevelant se al è il câs di meti sù un sisteme plui sempliç, metint adun tantis cassis, par smagrî l’implant sanitari. In chest sens, la Italie e à bielzà di tancj decenis un sisteme plui lizêr, che però al à centralizât dut, invezit di pandi il mecanisim sul teritori midiant di ducj i miedis, sedino di base o specialiscj, come in Austrie; in dì di vuê si à cussì dât dongje un ingorc che aromai o sin dongje de mancjance totâl di assistence.
O sin doi stâts cussì dongje, che al bastarès un binocul par viodi cemût che a vivin di chê altre bande, cjapantint il miôr. Dut câs, al somee che il confin che o vin sdrumât timp indaûr al sedi stât sostituît di un mûr cetant alt e une vore penç. ❚
Barbara Cinausero
AUSTRIE. Sigurazion sanitarie, un sisteme che al funzione benon............
La sigurazion sanitarie in Austrie e je scompartide di fonde su doi nivei: chê obligatorie – che e garantìs la assistence di base – e chê privade, che in struc e je juste une integrazion par vê prestazions di soreplui. Ducj i lavoradôrs dipendents che a vuadagnin plui di cuatricent euros al mês sù par jù, a àn di jessi sigurâts e il contribût corelatîf al rive in dì di vuê al 7,65% des jentradis, spartît in mût plui o mancul compagn tra datôr di lavôr e dipendent, intant che i autonoms a pain dut di bessôi. Il sisteme al è inmaneât sù par jù come lis nestris vieris cassis mutuis, diferentis par ogni Land e par categorie di apartignince dal lavoradôr. Students, pensionâts e lavoradôrs discontinuis a pain alc di mancul. Chei di famee (om o femine e fîs che a van a scuele o in garzonât) a son cuvierts de sigurazion dal component familiâr che al lavore, cuntune zonte ae contribuzion. La sigurazion e je sore nuie se l’om o la femine a stan daûr ai fîs minôrs o a un invalit di une cierte gravitât.


text:
Sapade e je tornade, ma no jere bessole… Anzit, in tancj si dismentein, ma ancjemò doi agns prin dai citadins di Plodn, tal 2006 a jerin stâts chei di Cint a pandi la lôr volontât di passâ in Friûl. Sapade e à spietât pardabon 10 agns, ma achì la situazion e je ancjemò plui grivie e tancj a varessin pierdude la fiducie. Nol è il câs di Gianluca Falcomer, 33 agns, il zovin sindic furlanist di Cint che dal 2014 al è ae vuide de aministrazion e al continue a lavorâ pal passaç di chest Comun dal Venit ae nestre Regjon. Une reson par impegnâsi che e ven di lontan: za di zovin al jere stât segretari dal Moviment furlanist “Dai monts al mâr” e dal 2007 al è consulent de Union dai Comuns talians che a vuelin cambiâ regjon.
Sindic, cemût vêso cjapade la gnove dal trasferiment di Sapade in Friûl?
«Al è clâr che o sin une vore contents pai confradis di Sapade che a son rivâts adore a tornâ a jessi furlans. La int di Plodn e à scombatût in maniere democratiche pai siei dirits e al è simpri impuartant e biel cuant che une comunitât e à sodisfazion ae fin di une bataie di civiltât. No pues platâ dut câs ancje un ciert marum, tant che prin citadin de nestre comunitât, intal viodi che, cuissà par cuale reson, il destin di Sapade al è stât separât di chel di Cint ancje se noaltris o vevin tacât prime la nestre lote, e il nestri referendum al è ancjemò precedent. I doi Comuns a vevin caratars identics, in plene soreposizion, rispiet al rapuart de lôr popolazion cul Friûl inte storie e ore presint».
Ce rapuart vêso cul Friûl?
«O sin leâts a fîl dopli a Siest e Cjons, tant che (al rît, ndr) o podaressin fâ la fusion doman! O vin lâts a mieç cun chescj Comuns, tant che o podìn fevelâ di un sisteme ambientâl integrât. I fruts di Siest a vegnin di simpri intes nestris scuelis, e cussì a cressin ducj cu la stesse educazion e vision di comunitât. E po a son frazions dai nestris comuns che a àn dome un cartel tal mieç che al separe il Friûl dal Venit, ma no si inacuarzarès nissun de diference de int che e sta di ca o di là».
Ma il fat che Sapade e vedi vinçude la sô bataie, rindial la vuestre plui facile? O isal il contrari?
«Dal pont di viste juridic, chel che al è sucedût al vierç une strade: lis resons tecnichis che a son stadis fatis buinis dal Parlament, dal Guvier e de Cort Costituzionâl a son compagnis des nestris, e duncje a varessin di jessi dopradis ancje par Cint. Dal pont di viste politic, invezit, l’afâr Sapade al à scjaldade la atmosfere e dut al dipendarà di ce che a pensaran chei che a laran al Guvier daspò des elezions di Març. Volarano sierâ la partide cul contentin di Sapade? O viodarano di no fâ une scarpe e un çucul, pendant ae disparitât di tratament rispiet a Cint?»
Il procès viers di une plui fuarte autonomie screât di Zaia podaressial convinci i siei citadins a restâ cul Venit?
«I citadins a àn fevelât, e cul Venit a restaran dome par fuarce, no par sielte. Par sigûr ducj a son a favôr de autonomie, e intal Mandament di Puart nô o vin ricognossude la nestre specificitât linguistiche e culturâl de leç regjonâl 16/93. Ciert, la sensazion e je che il Venit al sedi masse peât aes realtât urbanis, di Vignesie a Verone, di Padue a Vicence, di Trevîs a Belum. Pal rest dal teritori a restin i fruçons».
E chei altris Comuns dal Mandament di Puart?
«A stan a cjalâ. A spietin. Se Cint al ves di rivâ a stacâsi dal Venit, chest al sarès ancje par lôr un sburt a lâ indevant in cheste direzion. Cumò a viodin se lis robis si movin: e se a saran spazis di manovre, a fasaran ce che al larà fat…»
La politiche us aie judât o no?
«La grande assente e je stade la Regjon Friûl-Vignesie Julie. L’ultin president che nus à poiât e judât al è stât Illy, dopo ducj cidins, par 10 agns. Massime la presidente Serracchiani, che di vicepresidente dal Pd talian e varès podût movi lis robis cetant di plui. A dan la colpe a Gianclaudio Bressa, il sotsegretari pes autonomiis. Sarà, ma di citadin e di sindic mi spietavi che il vicesegretari dal plui grant partît di guvier al podès contâ plui di un singul sotsegretari».
Tondo?
«Lu ai za dit. L’unic president autonomist che o ai viodût fin cumò al è stât Illy. E no ai voie di dî altri. Al mancje però intal panorame furlan un riferiment furlanist fuart: jo o ai simpri fat cont su Marzi di Strassolt, e la sô pierdite e je grivie. Sperìn che al nassi alc che no si fâsi masse condizionâ des fuarcis di Rome».
Pal avignî? Ce viodial pe sô int?
«Se o passarìn in Friûl, la integrazion cun Siest e Cjons e sarà naturâl. Se o restarìn in Venit tocjarà scombati adun cun dut il Mandament di Puart par vê plui considerazion intai riparts e intai servizis. Fâ lobby, sperant che il volê de int al torni a jessi tignût di cont».
di Walter Tomada


text:
La ARLeF e jentre al tamon dal orghin diretîf dal NPLD, la rêt europeane des minorancis linguistichis cun sede a Bruxelles. E je la prime volte che la comunitât furlane e à cheste responsabilitât e a rapresentâle al sarà tant che vicepresident il diretôr de ARLeF William Cisilino, che al lavorarà cu la gnove presidente Agustina Vilaret González che e je espression dal guvier des Isulis Baleârs. ❚
Redazion
Gnove sfide par CisilinoRedazion
La ARLeF e jentre al tamon dal orghin diretîf dal NPLD, la rêt europeane des minorancis linguistichis cun sede a Bruxelles. E je la prime volte che la comunitât furlane e à cheste responsabilitât e a rapresentâle al sarà tant che vicepresident il diretôr de ARLeF William Cisilino, che al lavorarà cu la gnove presidente Agustina Vilaret González che e je espression dal guvier des Isulis Baleârs. ❚


text:
A son un pôcs di mês che no si sintive fevelâ di lôr. Almancul de fin dal 2012. Parcè che i “Mig 29 Over Disneyland”, in efiets, no esistin plui. O, almancul, no cun chel non: i musiciscj cjargnei si clamin cumò i “Magic Lunch Double Crunch”: Alessandro De Cecco, Andrea Losanni e Alessandro Fusetti. Damiano Palla, invezit, al è lât a sunâ cul grup metal “Uneven”. Si sin cjatâts par fevelâ di cheste gnove aventure, che e à za dât vite a un video uficiâl (realizât cui regjiscj cjargnei Giuliano Cortolezzis e Nicola Silverio de “Nick & Giul Production”), un disc (“Automatic Day” regjistrât intal lôr studi, cui mixage di Davide Massussi e Davide Croatto dal “Moscow Studio” di Udin e i master di Roberto Rainis) e un tour in Patrie ma ancje vie pe Europe.
Alore fantats, cemût si diferenzial chest gnûf progjet dai Mig?
Chest progjet lu vin classificât plui sul pop/disco/grunge come gjenâr, mentri che i Mig a jerin plui punk, ancje se la base punk e reste simpri une vore presint ancje cumò.
Un grum di tocs a son par inglês. Dulà isal finît il furlan?
Il furlan lu doprìn ancjemò, ma par intant o vin fat jessî il disc in version inglese. Invezit il singul (“Automatic Day”, “Zornade Automatiche”) al è za vignût fûr tes dôs lenghis, inglês e furlan.
Dulà podìno scoltâus?
Par viodinus in version “dal vîf” o sunìn ogni setemane: ai 30 di Avrîl al è partît il nestri tour dal “Bibione Rock Festival”, po dopo o vin une schirie di datis fin in Avost. A Jugn, par esempli, o sunarìn a Tumiec ai 14, al Caneva Music Contest ai 15 e al Wild Rock Fest a Trep ai 22. O vin ancje un grum di datis tra Italie e Gjermanie (simpri a Jugn o sin ai 8 a Casaloca di Milan, ai 26 a Berlin e ai 29 a Amburc). In ogni mût sul nestri sît magiclunchdoublecrunch.com e su la nestre pagjine Facebook o podês cjatâ dutis lis informazions.
La Patrie di resint e à intervistât Lino Straulino su la sô so ricercje ae origjin de musiche furlane e nus à dit che cjantâ vilotis al è plui rivoluzionari che fâ rock. Ce pensaiso?
Secont nô, e je une robe un grum biele e interessante chê che al fâs Lino pe musiche furlane. O sperìn che al rivi al vêr inizi di cheste musiche, cussì di rivâ a diferenziâle di chei altris gjenars, ancje se o pensìn che e sedi dut câs une robe no tant semplice di fâ. Fuarce Lino!
Cuâl ise invezit le vuestre posizion sul fâ musiche in marilenghe?
Noaltris il furlan lu doprìn avonde in maniere “inglese”, ancje parcè che intal rock lis dôs lenghis si somein un pôc come cadencis e a son dutis dôs un grum musicâls. ❚
✒ Natascia Gargano
MUSICHE. Musiche. I Mig 29 Over Disneyland no svolin plui, ma a son rivâts i Magic Lunch Double Crunch che si presentin cul lôr gnûf CD............
A son un pôcs di mês che no si sintive fevelâ di lôr. Almancul de fin dal 2012. Parcè che i “Mig 29 Over Disneyland”, in efiets, no esistin plui. O, almancul, no cun chel non: i musiciscj cjargnei si clamin cumò i “Magic Lunch Double Crunch”: Alessandro De Cecco, Andrea Losanni e Alessandro Fusetti. Damiano Palla, invezit, al è lât a sunâ cul grup metal “Uneven”. Si sin cjatâts par fevelâ di cheste gnove aventure, che e à za dât vite a un video uficiâl (realizât cui regjiscj cjargnei Giuliano Cortolezzis e Nicola Silverio de “Nick & Giul Production”), un disc (“Automatic Day” regjistrât intal lôr studi, cui mixage di Davide Massussi e Davide Croatto dal “Moscow Studio” di Udin e i master di Roberto Rainis) e un tour in Patrie ma ancje vie pe Europe.


text:
In tancj paîs si dopre la natalitât tant che une arme. Tra Israêl e Palestine la vuere je ancje demografiche: plui la proprie comunitât e devente grande, plui e sarà al sigûr dai atacs di chê altre. E chestis dinamichis a puartin a situazions come te Striche di Gaza: suntun toc di tiere lunc 40 km e larc 11 si contindin il spazi 1 milion e 800 mil personis. In tancj paîs de Afriche il rispiet par un om al ven di trops fîs che al à. Tirâ sù 17 fîs (intune famee poligame in Nigjerie cheste e je la norme) là che desertificazion e denutrizion a son tal ordin dal dì, nol à di jessi facil. Cambiâ culture in doi dîs nol è pussibil. Lis religjons (dutis) a spieghin che “Diu ju fâs e po al proviôt” ma al è l’om che al varès di pensâ a une planificazion de demografie prin che al sedi masse tart. Alan Weisman al conte che al Summit de Tiere dal 1992 “il Brasîl, che al ospitave la riunion, par rispiet dai catolics al fasè scancelâ lis espressions “planificazion familiâr” e “contracezion” dal stampon dai acuardis Unced”.
◆ Tirâ vie une part tant impuartante de discussion al jere come fevelâ di balon in Friûl e no nomenâ l’Udin! Paîs une vore leâts ae religjon tant che lis Filipinis a àn vude une incressite incontrolade: intal 1946, an de Indipendence, i abitants e jerin 18 milions, vuê a son 103 milions. Tal 2010, cuant che il neopresident Benigno Aquino III si jere dimostrât favorevul a un dissen di leç su la contracezion, il vescul di Manila lu à menaçât di scomuniche. Lui no si è tirât indaûr e al à aprovade la leç, ma nol à viert ae legalizazion dal abort, che al continue a jessi praticât in clandestinitât: ogni an si stime che a ‘nt sedin 560.000 e che 90.000 feminis a vedin complicazions e 1.000 a muerin par chest. Al è un fenomen plui mortâl dai atacs teroristics (mancul di 300 muarts ad an) e de fiere dengue (mancul di 250 muarts). Si cjatìn devant di un paradòs: a son feminis “copadis” tal non de riproduzion. No isal miôr prevignî cu la istruzion e il supuart just e, tal câs che no sedin avonde, tutelâ une femine cu la sielte di interompi la gravidance in maniere sigure pluitost che fâ murî jê e il so frut? Il control des nassitis al è une maniere madure di judâ un planet che al sta deventant masse piçul, plui che lassâ che i pensin Diu o la Sience a risolvi problemis che a son ducj umans. ❚
Cuant che la natalitât e devente une armeMarianna Tonelli
In tancj paîs si dopre la natalitât tant che une arme. Tra Israêl e Palestine la vuere je ancje demografiche: plui la proprie comunitât e devente grande, plui e sarà al sigûr dai atacs di chê altre. E chestis dinamichis a puartin a situazions come te Striche di Gaza: suntun toc di tiere lunc 40 km e larc 11 si contindin il spazi 1 milion e 800 mil personis. In tancj paîs de Afriche il rispiet par un om al ven di trops fîs che al à. Tirâ sù 17 fîs (intune famee poligame in Nigjerie cheste e je la norme) là che desertificazion e denutrizion a son tal ordin dal dì, nol à di jessi facil. Cambiâ culture in doi dîs nol è pussibil. Lis religjons (dutis) a spieghin che “Diu ju fâs e po al proviôt” ma al è l’om che al varès di pensâ a une planificazion de demografie prin che al sedi masse tart. Alan Weisman al conte che al Summit de Tiere dal 1992 “il Brasîl, che al ospitave la riunion, par rispiet dai catolics al fasè scancelâ lis espressions “planificazion familiâr” e “contracezion” dal stampon dai acuardis Unced”.


text:
Il pianist e compositôr udinês
al presente “Musica Fragile”
Zovin e cu la musiche tal sanc, tal cûr, tal cjâf, tai dêts. Un talent furlan che al è cressût a notis e sunôrs, une passion nassude di frut e che lu sta puartant lontan. Une fuarce interpretative e creative impressionante, passion e sintiment, e nuie al è vignût fûr par câs, ancje se di istint lui al à simpri sintût che cheste e je la sô strade. Ma al vûl impegn, sacrifici, energjie e tante voie di musiche, di no vivi cence.
◆ Emanuele Filippi al è pianist e compositôr udinês, al à vincjevot agns e al sta dant un biel zîr di volte ae musiche di stamp jazz, improvisade, tra contemporanie e gnovis scrituris. Il so estri creatîf lu à puartât e lu puarte simpri di plui a fâ tantis bielis robis cun grancj ricognossiments.
◆ La ultime sô grande esperience, che si vierç cumò a ducj, e je la jessude dal so ultin album “Musica fragile”, disc che al si è meretât – tal ambit dal concors nazionâl “Per chi crea” – la poie de SIAE, Societât taliane dai autôrs e editôrs, e dal MiBACT, il Ministeri talian pai bens e pes ativitâts culturâls e dal turisim. Istituzions une vore impuartantis inte promozion e tutele des arts. Une grande sodisfazion, sedi par lui che il disc lu à scrit, che pal studi di produzion Artesuono di Stefano Amerio di Cjavalì indulà che lu à regjistrât, une cjase de musiche e des regjistrazions discografichis cognossude in dut il mont e che e conte cumò trente agns di ativitât.
◆ “Musica fragile” al è un disc che al è nassût a New York, indulà che Emanuele Filippi si è trasferît par un toc di timp, tant che si perfezionave al City College, dopo vê risaltât in Friûl cuntun dopli diplome al Conservatori di Udin, in pianoforte classic e in pianoforte jazz. Album scrit a New York ma nassût a cjase, contant su la colaborazion dal so mestri e amì, il pianist e compositôr di Gradiscje di Sedean Glauco Venier, che nol à bisugne di presentazions e che si è svicinât inte fase di orchestrazion dai tocs, scrits par piano, sax, flaut, ghitare eletriche e batarie.
◆ Il disc al sarà presentât in prime esecuzion assolude ai 18 di Setembar a Udin, cun Emanuele Filippi al piano e i siei amîs musiciscj che a àn lavorât cun lui pal disc e par altris concierts, sedi in Italie che di là dal ocean: Cosimo Boni ae trombe, Nicola Caminiti al sax alt e al flaut, Marco Bolfelli ae ghitare eletriche e Roberto Giaquinto ae baterie. O vin incuintrât Emanuele e i vin domandât alc su chest album gnûf, il secont dopo “Pholiphonies” dal 2018, che al à vût cetant sucès.
__
Trop Friûl isal in “Musica fragile”?
Il disc al è nassût in Friûl e daspò al è stât svilupât tra cjase e New York. Il Friûl al è dentri dal disc, ancje parcè che al è stât realizât cu la colaborazion dal inzegnîr dal sun e produtôr Stefano Amerio di Cjavalì e di Glauco Venier, produtôr artistic di cheste esperience, che al à dât un contribût fondamentâl pe realizazion di cheste grande aventure musicâl. Cun di plui, il Friûl al è ancje dentri dai sunôrs di chest disc. Pense che se lu ves regjistrât in Americhe, la rispueste acustiche e sarès stade ben diferente, plui frede, secje, daûr dai lôr guscj. Invezit, il gjenar di suns che o vin cirût e che Amerio al à savût creâ tant che mestri otim dal audio, al è cjalt, profont, intim, passionâl, e chestis cualitâts a puedin vegni fûr dome dulà che si rive a sintî chestis frecuencis, e ancje par chest il Friûl al è ideâl.
__
Un titul une vore interessant, in ce sens musiche fragjile?
Sul prin, il disc al veve di clamâsi “Short stories”, contis curtis, cun tocs apont no luncs e pensâts, no leâts a di une storie. Une dinamiche che dut câs e esist tal album, tant che sedi il trombetist Enrico Rava che il pianist american Fred Hersh, doi “mostris” dal jazz che o ai la fortune di cognossi, intes notis dal librut dal album a dedichin un pinsîr propit aes contis curtis che i varis tocs a somein contâ, cence savê des mês intenzions. Sul ultin o ai cambiât titul, par vie di une riflession che mi compagnave di timp, a proposit de impuartance che e à la fragjilitât inte formazion da persone, e nol è ben secont di me platâle, dineâle. Al è miôr ricognossile, fale sunâ, come che o ai fat e o fâs midiant de musiche. E ti jude a vierziti.
__
Cemût isal stât par te cressi di un pont di viste musicâl in Friûl?
Mi stimi fortunât, parcè che i agns de mê formazion musicâl, tacade di picinin – a dîs agns o jeri za tal Conservatori Tomadini di Udin – a son stâts vivarôs, tant pai ambients indulà che la musiche si faseve, dentri e fûr des scuelis di musiche, tant pes cognossincis che o levi a costruî cun grande passion, cun musiciscj furlans di spessôr, massime de sene jazz. Mi plâs ricuardâ la esperience che mi à viodût tant che fondadôr e diretôr de Udin Jazz Big Band, une mê creazion che mi à permetût di tirâ dongje tancj zovins come me, insiemi a altris plui grancj e navigâts, par fâ musiche insiemi intune maniere che no si jere mai viodude ni sintude prime chi di nô. Duncje, o soi sodisfat de mê cressite fate in Friûl e o soi content di podê puartâ la mê esperience artistiche ator pe Europe e pal mont. E di ciert, ancje chi a cjase.
__
A son tancj i ricognossiments che ti rivin: prins premis in concors musicâi impuartants, concierts insiemi ai miôr dal jazz, come di resint a Udin cul to tercet insiemi a Fabrizio Bosso. E cumò, Siae e Mibact ti onorin de vitorie dal bant “Per chi crea”.
Se tu lavoris ben, se tu sês costant, viert e no tu ti impontis su convinzions falsis, se tu âs costruît capacitâts tôs e tu âs robis di dî, o crôt che i ricognossiments a rivin. A fasin plasê, come cuant che la int ti bat in maniere spontanie lis mans dopo un toc, un assolo, un discors musicâl: al vûl dî che la musiche ju à cjapâts. A son sodisfazions, soredut cuant che tu sâs che a concori par un bant come “Per chi crea” a son in tantons, ma a ‘nt cjapin dome un. Se chel un tu sês tu, magari tu stentis a crodii, ma ti da plasê. Ti ven sù ancje un grant sens di responsabilitât, che par me al va ben. Al jude a fâ simpri miôr.” ❚
Emanuele Filippi e il so gnûf discAlessio Screm
Il pianist e compositôr udinês


text:
La Universitât di Udin, nassude par riscatâ il Friûl, e à finît cul pesâ inmò di plui cence nissun zovament parcè che no si è inseride tal teritori come fuarce trainant e cualificant de nestre specificitât cultural. O intint fevelâ di chel sium de vierte autonomistiche furlane, cuant che il nestri popul, compat e cunvint, si è batût par vê ce che i spietave par dirit e che i vignive dineât de insensibilitât de classe politiche, simpri pronte a tradî la sô int par no tradî o deludi la prepotente mafiose e massoniche triestine. Parcè che il dogme di fonde al jere chel di dâi a Triest dut ce che al pratindeve e di dineâi al Friûl dut ce che al puartave prejudizi ai triestins. Che e sarès la par conditio dai brigants.
E i furlans a àn dit: “No vino dirit di dâur ai nestris fîs, dongje de valîs, ancje un sfuei di cjarte che ur ricognossi la dignitât di dotôrs e la pussibilitât di jentrâ ancje lôr tai puescj di comant?”. Un sium plui che legjitim, sintût come strade irinunciabil par un riscat economic che al veve di partî dal cjâf.
Dome che i fats a àn tradidis lis aspetativis. La universitât e je rivade dome pe tragjedie dal taramot, e duncje par santescugne e sot pression des 130.000 firmis di furlans. E par vêle, o vin scugnût rinunciâ al titul di Universitât dal Friûl par chel mancul significatîf di Universitât di Udin. In plui si à scugnût rimpolpâ la za grasse grepie triestine. E cussì e je rivade in ritart, stentade e malade. Denant dal ricat, tocje fâ come simpri: cjapâ il pôc par no pierdi il dut.
Ma la delusion vere e à scomençât dopo e e va cressint cul timp. Tal sens che la Universitât no à judât i furlans a disberdeâ la cuistion de disocupazion. Un disocupât laureât nol è plui nobil di un disocupât cence lauree. In chest no je colpe dome sô, dal moment che dutis a son daûr a fabricâ disocupazion. Si vares vût, se mai, di integrâ cun proviodiments aministratîfs e legjislatîfs regjonâi che a davin la precedence ae nestre int, come che a fasin di altris bandis cence che nissun no si sbreghi i vistîts. MIôr triscj che no stupits. “Persi per persi, meglio perversi” al è scrit suntun mûr dal marcjât vieri di Vie Volturno.
La vere tragjedie e je che la Universitât, nassude par riscatâ il Friûl, e à finît cul pesâ inmò di plui cence nissun zovament. Parcè che no si è inseride tal teritori come fuarce trainant e cualificant de nestre specificitât culturâl. Che al jere il prin compii di une universitât gnove, alternative, furlane. Invezit no si à nissun segnâl par dî che lis robis a son gambiadis in miôr.
Piês ancjemò ce che al è daûr a sucedi tal ospedâl, là che la universitât e e je daûr a ocupâ toc par toc in ducj i sens. Vint pussibilitâts di finanziaments plui svelts e di corsiis preferenziâls mancul burocratichis, si slargje simpri di plui, e chest nol sarès un mâl, ma a dam dal ospedâl, e chest nol è tolerabil. Parcè che ta la universitât e lavore int foreste, rivade chi parcè che no cjatave sistemazions plui prestigjosis e simpri pronte a tovâle a pene che si vierç une puarte. Duncje si trate dome di un parchegjo provisori, il plui pussibil provisori. In plui ogni baron al mene daûr i siei vassâi e valvassôrs e valvassins, creantsi une sô extra teritorialitât e blocant ogni prospietive pe int nostrane, soredut la plui libare inteletualmentri e politicamentri. E dut chest a spesis de struture ospedaliere, dal moment che i bêçs a son contâts.
Cussì o lin a riscjo, e no sin lontans, che la nestre int no varà vonde assistence par privilegjâ une struture che no dà la pussibilitât di cjatâ une ocupazion e intant e servìs int foreste come parchegjo par lâ in lûcs plui gratificants. Dams a cjadene. Il dut cui nestris bêçs.
A chest pont al sarès di cjocs continuâ cuntun sium che, se al jere legjitim fâlu, si à di vê il coragjo di rinunciâi se al coste masse e nol bute nuie. Dal moment che no podìn rinunciâ a une struture ospedaliere come che Diu comande, che o vin di passâ par li cu la cuâl che no ducj o passìn pe universitât, si scuen pratindi che la regjon e fasi sieltis justis e onestis, ancje se mancul gratificantis sul plan de imagjin culturâl.
Par chel che al rivuarde la universitât in gjenerâl, no podìn sustignî une struture nestre che no je nestre.
O la universitât e fâs l’at di inteligjence di judâ il teritori dal pont di viste de culture, de lenghe, de ricercje e vie, o al è miôr che e ledi a fasi mantignî di un altre bande. Nol è seri paiâ tancj miliarts dome par vê su la puarte une etichete e di là de puarte il vueit. Nol è il moment di fâ i grancj riscjant di fâ i grancj macacos.
pre Antoni Beline
La Patrie dal Friûl n. 3 Avrîl 1995 (918 de Patrie)
IL FERÂL. UNIVERSITÂT: un sium deludent e masse salât............
La Universitât di Udin, nassude par riscatâ il Friûl, e à finît cul pesâ inmò di plui cence nissun zovament parcè che no si è inseride tal teritori come fuarce trainant e cualificant de nestre specificitât cultural. O intint fevelâ di chel sium de vierte autonomistiche furlane, cuant che il nestri popul, compat e cunvint, si è batût par vê ce che i spietave par dirit e che i vignive dineât de insensibilitât de classe politiche, simpri pronte a tradî la sô int par no tradî o deludi la prepotente mafiose e massoniche triestine. Parcè che il dogme di fonde al jere chel di dâi a Triest dut ce che al pratindeve e di dineâi al Friûl dut ce che al puartave prejudizi ai triestins. Che e sarès la par conditio dai brigants.


text:
Cui nol aial mai dit di nô Furlans: “Nin a mangjâ in Slovenie (o in Jugo, fin al inizi dai agns Novante dal secul stât) parcè che si sparagne”? Dal prin di Zenâr dal 2007, di cuant che ancje a Lubiane al è rivât l’euro, chest nol è plui tant vêr. Une resinte ricercje Eurostat e à pandût che il presit che si paie in Slovenie pe mangjative al è l’88% de medie de Union europeane. In Italie la percentuâl e cres fin al 116%, ma tai ultins mês ancje tal paîs a Soreli jevât al è lât sù un grum ce che si scuen paiâ par comprâ di mangjâ e par lâ intun ristorant. E l’inflazion che e va di corse al è un dai argoments plui impuartants de campagne eletorâl pes votazions politichis dai 21 di Setembar.
Ma viodìn ce e cemût che si mangje in Slovenie. Siben che al sedi un piçul Paîs, grant nancje trê voltis il Friûl, dut câs come la Piçule Patrie al cjape dentri di sé il mâr e la mont, i lâcs e i flums, lis citâts e la campagne. Ancje il clime al è diviers: su la cueste adriatiche clip dilunc l’Invier, cjalt d’Istât; su lis monts clime alpin, tal centri e tal soreli jevât clime continentâl. Cun di plui, il fat di vê simpri vût fuarts leams cui Balcans, cui monts latin, gjermanic e ongjarês al à permetût ai Slovens di miscliçâ lis lôr usancis cun chei dai popui dongje. Clâr che tal paîs si podedi cjatâ une vore di plats diviers (un miâr!), dal pes al salvadi, des mignestris aes luianiis, dut di mangjâ tes centenârs e centenârs di gostilne (oben ostariis) di conduzion familiâr sparniçadis par dut il teritori.
I Slovens a mangjin tante cjar, soredut cjar di purcit, cuete in cetantis manieris difarentis cun patatis, verzis e fasui. Il purcit si dopre ancje par fâ sopis, tant che il ricˇet. Nol mancje il sanganel, che in sloven si lu clame krvavica (kri al vûl dî sanc). Tipiche e je la Kranjska klobasa, la luianie di Kranj, fate cul 68% di cjar di purcit, il 12% di cjar di manç e il rest di pancete. Di no dismenteâ nancje il persut crût dal Cjars, suiât de Buere.
Simpri fevelant di cjar, in dut il paîs si cjatin doi plats di importazion, un austriac (Dunajski zrezek, bisteche impanade ae vienese) e un ongjarês (il gulash, cun cjar di manç).
Su la cueste adriatiche al domine il pes, cuet in dutis lis manieris, tacant dal brodet, il brût di pes. Dilunc de valade dal Lusinç tancj ristorants a àn tal menù plats fats cu la trote pescjade tal flum che dopo al rive in Friûl.
Pai prins in Slovenie si mangje la juha, une sorte di sope: a ‘nd esistin un centenârs di recipis diviersis! Par solit si fâs cun jerbis, verduris, crauts e foncs; la juha e pues jessi plui o mancul penze.
Ogni regjon dal paîs e à la sô cualitât di pan. Stes discors pai štruklji: a puedin jessi dolçs o salâts, si fasin rodolant sfueis di paste mitint dentri pomis, marmelade, ricuete, mîl, nolis… Insome, ce che al plâs di plui: in dut a son plui di setante recipis. Ancje la prekmurska gibanica e pues jessi divierse di regjon in regjon, di cjase in cjase: si trate di meti sfueis di paste une sore chel altri, framieç – come pai štruklji – si pues meti nolis, tocs di miluç, ricuete, ue passe… Di derivazion balcaniche al è il burek, che si pues cjatâ di Istanbul a Lubiane: al è une torte basse riplene di cjar, di formadi o, par esempli, di miluçs, e in Slovenie al è une sorte di fast food. Ancje pai dolçs al è ce sielzi. Cui no aial mai mangjât une potica e une palacˇinka? La potica e je une sorte di strudel, la palacˇinka une sorte di crêpe: clâr che dentri si pues cjatâ di dut, dal dolç al salât. La pinca (lei: pinza) la si cjate ancje in Friûl, ma mintri che ca di nô si la mangje pe Pasche Tafanie, in Slovenie si use fâle pe fin de Coresime. Cui che al va a Bled a viodi il biel lacut alpin al scuen cerçâ la kremna rezina, une paste alte almancul 6-7 centrimetris: doi sfueis di paste sfueade e framieç creme a volontât.
Alessio Potocco
____________________________________
Ve ca cualchi peraule che us pues coventâ par lâ a mangjâ in Slovenie.
GOSTILNA – ostarie
RESTAVRACIJA – ristorant
ZAJTRK – gulizion
KOSILO – gustâ
VEČERJA – cene
RAČUN – cont
KROŽNIK – plat
STEKLENICA – butilie
KOZAREC – tace
VODA – aghe
VINO – vin (BELO VINO – vin blanc; ČRNO VINO – vin ros)
PIVO – bire
MLEKO – lat
MASLO – spongje
KAVA – cafè
KRUH – pan
MESO – cjar
ZELENJAVA – verdure
SADJE – pomis
SLAŠČICA – dolç (non)
Ce bevi in Slovenie
Se si fevele di mangjâ no si pues dismenteâsi dal bevi. Par chel che al inten i vins, la Slovenie si divît in trê zonis di produzion: Podravje (di là dal flum Drave, dongje de Ongjarie), Posavje (di là dal flum Save, tal centri dal paîs) e Primorska (oben il Litorâl, des Alps fin al mâr Adriatic). Ducj i vins a son di cualitât medie-alte. Su la cueste si pues bevi Teran, Moscatel blanc, Ribuele e Malvasie. Tal rest dal paîs si cjatin vins che o vin ancje in Friûl, tant che Pinot grîs, Pinot neri, Chardonnay e Merlot. Te Posavje, in particolâr, si bêf il Cvicˇek, un vin tipic de zone, cun pôcs grâts di alcul e pluitost garp: il non Cvicˇek al vignive doprât tal Sloven antic juste par fevelâ di un vin garp. Te zone plui orientâl de Slovenie, tal Podravje, a son vignâi di Riesling, Traminer, Sauvignon e di Ranina, vin tipic dal puest. Come ca di noaltris, tal paîs nestri vicin si cjatin lis Stradis dal vin che a permetin ai turiscj di visitâ lis tantis cantinis di produzion. I Slovens a bevin cetante bire, almancul uns 40 litris ad an par om (gjavâts fûr i fruts). Lis marcjis plui innomenadis a son Pivovarna Laško, nassude tal 1825, e la Union di Lubiane, che si imbutilie dal 1864. I presits de bire a son ancjemò plui bas dai nestris. Dopo mangjât, dispès compagnât a cierts dolçs, si bêf il Slivovitz, un licôr a base di ciespis che però si bêf in dute la Europe centri-orientâl. Cuant che in Slovenie si fevele di aghe imbutiliade, si fevele di Radenska, la “aghe dai trê cûrs”, che e gjolt di une sorte di monopoli tal paîs. La sô storie tant che prodot mitût in cumierç e je tacade tal 1869.
A. P.
TERITORI. Dober tek! – Bon gustâ!............
Cui nol aial mai dit di nô Furlans: “Nin a mangjâ in Slovenie (o in Jugo, fin al inizi dai agns Novante dal secul stât) parcè che si sparagne”? Dal prin di Zenâr dal 2007, di cuant che ancje a Lubiane al è rivât l’euro, chest nol è plui tant vêr. Une resinte ricercje Eurostat e à pandût che il presit che si paie in Slovenie pe mangjative al è l’88% de medie de Union europeane. In Italie la percentuâl e cres fin al 116%, ma tai ultins mês ancje tal paîs a Soreli jevât al è lât sù un grum ce che si scuen paiâ par comprâ di mangjâ e par lâ intun ristorant. E l’inflazion che e va di corse al è un dai argoments plui impuartants de campagne eletorâl pes votazions politichis dai 21 di Setembar.


text:
Vonde fevelâ di virus! Ancje sui gjornâi austriacs che o ‘nt lei ogni dì, no fasin altri che scrivi dal virus. Almancul par cheste volte butìnsi su la culture e, par jessi plui precîs, su la storie o ben su la archeologjie.
◆ Disìn alore che i lâts de Carinzie – a ‘nd àn contâts plui di doi mil – a scuindin un patrimoni di storie e archeologjie straordenari. Cun di fat, al somee che tancj di chescj lâts a clupedin intal lôr fonts cetancj insediaments di palafitis preistorichis. Cualchidun al è bielzà cognossût, come chel dal lât di Wörth o che dal lât di Keutschach (jenfri il Wörth e la Drau), che al è patrimoni de UNESCO e che cumò si pense di podêlu mostrâ midiant di un passadôr flotant.
◆ Parmìs di chest, si cjate un lât (Hafnersee) inmò plui piçul, là che intal 1974 al fo scuviert un insediament di palafitis di sîs mil agns indaûr – che o jerin inmò intal neolitic – intun fondâl bas. Intai prins agns di chest secul, la universitât di Viene e scomençà il prin sgjâf organic e ben disvilupât: a forin buridis fûr 660 palafitis. Intal 2017 un ricercjadôr subacui de Alte Austrie al scomençà a cirî altri, ma al ve cetancj berdeis par vie che lis aghis a son torgulis. Il lât al è font siet metris, ma ae fin al cjatà un slarc di dîs metris sù par jù, là che a jerin claps e plachis di piere grandis fin a 60 cm. e cun di plui pâi alts dai 10 ai 50 cm. Nol fo pussibil, in chê ocasion, cjatâ altri, sicu imprescj o vanzums di mangjative di chei abitants antîcs.
◆ Stant che il sît al è une vore interessant dal pont di viste sientific, za sul imprin al fo stabilît di fâ imersions di control di cuant in cuant par impedî dams o robariis, e dal 1984 si istituì la improibizion di fâ bagns.
Si domandìn cumò se intai lâts de Carinzie a esistin altris tesaurs sprofondâts come chescj, ma pal moment no vin provis siguris, si ben che i storics e i archeolics a pensin che al sedi probabil. Cun di fat, nol è masse sempliç scuvierzi insediaments di palafitis, soredut par vie che cul lâ dai milenis il paisaç in gjenar e massime lis rivis dai lâts a àn passât cetancj mudaments. Si pense dut câs che, inviant une ricercje sistematiche, i lâts tant che l’Ossiachersee, il Längsee e il Weißensee e tancj altris plui piçui, a podedin pandi cetantis maraveis. Par cumò il patrimoni de UNESCO intitulât “Insediaments preistorics di palafitis intes Alps” al fâs fieste pal so decim inovâl, contant in Austrie cinc insediaments di palafitis cjapâts dentri tant che patrimoni de umanitât: cuatri in Alte Austrie e chel, culì dongje, dal Keutschachersee. ❚
Un scjuc inte preistorie intai lâts de CarinzieBarbara Cinausero
Vonde fevelâ di virus! Ancje sui gjornâi austriacs che o ‘nt lei ogni dì, no fasin altri che scrivi dal virus. Almancul par cheste volte butìnsi su la culture e, par jessi plui precîs, su la storie o ben su la archeologjie.